 

PARTEA I 

EVOLUŢIA CONJUNCTURII ECONOMICE PE ANSAMBLUL ŢĂRILOR MEMBRE OCDE ÎN 2001 ŞI PERSPECTIVELE ACESTEIA ÎN 2002-2003

1. CONJUNCTURA PE GRUPE DE ŢĂRI ŞI ŢĂRI

1. TENDINŢE ALE EVOLUŢIEI CONJUNCTURII ECONOMICE PE ANSAMBLUL OCDE ÎN 2001

Cornel ALBU


La sfârşitul lunii noiembrie 2001, Organizaţia pentru Cooperare şi Dezvoltare economică (OCDE), care grupează, în prezent 30 de ţări dezvoltate ale lumii, a dat publicităţii, la Paris, cel de-al 70-lea Raport conjunctural semestrial de la înfiinţare (1960) intitulat “OCDE – Economic Outlook”.


Potrivit acestui Raport, în 2001 ritmul creşterii economice pe ansamblul OCDE s-a încetinit simţitor faţă de 2000, el situându-se la numai 1%, cu peste 2 puncte procentuale inferior celui din anul precedent, reprezentând cel mai scăzut ritm înregistrat din 1982 şi până în prezent.


Potrivit experţilor OCDE cea mai severă încetinire a înregistrat-o economia SUA, de la un ritm de 4,1% în 2000 la numai 1,1% în 2001, în timp ce creşterea economică în zona Euro şi pe ansamblul Uniunii Europene a marcat, în aceeaşi perioadă, o reducere relativă de ritm, de 1,8-1,6 puncte procentuale (1,6%, respectiv 1,7% în 2001 faţă de 3,4% şi respectiv 3,3% în anul 2000).


 Japonia a intrat din nou în 2001 într-o fază de recesiune, ritmul creşterii economice fiind apreciat la –0,7% (1,7% în 2000).


La începutul lunii decembrie 2001, Fondul Monetar Internaţional, publică şi el un Raport “World Economic Outlook – The Global Economy After September 11”, care confirmă încetinirea pronunţată în 2001 faţă de 2000, atât a ritmului de creştere a economiei mondiale, cât şi a economiilor ţărilor dezvoltate. Astfel, potrivit acestui Raport, ritmul creşterii economiei mondiale s-a redus de la 4,7% în 2000 la numai 2,4% în 2001, iar pe ansamblul ţărilor dezvoltate acest ritm de la 3,9% în 2000 la 1,1% în 2001.


În rapoartele menţionate, atât experţii OCDE, cât şi cei ai FMI, consemnează că, deşi încetinirea creşterii economice, atât pe plan mondial, cât şi în cazul ţărilor dezvoltate, era previzibilă în 2001 încă de la sfârşitul anului 2000 şi confirmată de rezultatele din primul semestru al anului 2001, totuşi aceasta s-a accentuat brutal după atacurile teroriste din 11 septembrie din SUA. Astfel, rapoartele similare, publicate de cele două organisme în luna mai 2001, estimau un ritm de creştere a economiei mondiale de 3,5% şi de 2,0% în cazul economiilor ţărilor OCDE în 2001, pentru ca în noiembrie, în urma efectelor negative ale tragediei din SUA, să reducă aceste ritmuri cu 1,2 şi respectiv 1 punct procentual.


Aceste ritmuri inferioare celor estimate în mai 2001 se datorează, în principal, evoluţiilor negative înregistrate de trei ţări, ce deţin împreună 34% din PIB-ul mondial (SUA – 22%, Japonia – 7,3% şi Germania – 4,7%), care, după 11 septembrie, au marcat încetiniri mai severe sau chiar scăderi absolute ale activităţii productive şi investiţionale.

Tabel nr. 1

Evoluţia ritmului de creştere economică pe ansamblul OCDE şi în principalele ţări membre în 2001

-modificări reale, în % -

	 
	2001 (estimări realizate în luna mai) 
	2001 (estimări realizate în noiembrie)

	Total OCDE, din care:
	2,0
	1,0

	SUA
	1,7
	1,1

	Japonia
	1,0
	-0,7

	Germania
	2,2
	0,7

	Marea Britanie
	2,5
	1,9

	Franţa
	2,6
	1,9


Sursa: OECD – Economic Outlook – Nr. 70 nov.2001, Paris

Evoluţia, pe semestre, a ritmului creşterii economice este şi ea elocventă în acest sens, în special în cazul SUA şi Japoniei (care au înregistrat ritmuri negative), dar şi în cazul Uniunii Europene, cu reduceri relative de peste 1 punct procentual.

Tabel nr 2

Evoluţia ritmului de creştere economică în perioada 2000-2001

-modificări reale, în % -

	 
	2000
	2001
	2001 semestrul I
	2001 semestrul II

	Total OCDE, din care:
	4,2
	1,0
	1,1
	-0,3

	- SUA
	4,1
	1,1
	1,2
	-0,6

	- Japonia
	1,7
	-0,7
	0,1
	-2,3

	- Zona EURO
	3,4
	1,6
	1,8
	0,4

	- Uniunea Europeană
	3,3
	1,7
	1,9
	0,7


Sursa: OECD – Economic Outlook – Nr.70, nov. 2001


Din prezentarea succintă a evoluţiei ritmului creşterii economice pe ansamblul OCDE în 2001 comparativ cu 2000 în viziunea celor mai acreditate organisme internaţionale în domeniu (OCDE şi FMI), rezultă concluzia principală că, nu poate fi vorba de o fază de recesiune pe care ar fi traversat-o ţările dezvoltate în anul trecut, ci de o încetinire pronunţată de ritm. Cel mult se poate vorbi de o recesiune tehnică pe care au înregistrat-o în 2001 ţările OCDE luate în ansamblu, care, în teorie, se defineşte ca o scădere absolută a ritmului de creştere doar pe parcursul a două trimestre succesive din anul respectiv. Se mai poate vorbi, de asemenea, de o recesiune limitată la anumite sectoare ale economiei, declanşată după 11 septembrie 2001, cum ar fi: transporturi, comunicaţii şi tehnologii înalte, ultimele două cu o contribuţie semnificativă la dinamismul economiei mondiale din anii ’90.


Ceea ce trebuie remarcat este faptul că, actuala fază de încetinire pronunţată a ritmului creşterii economice pe ansamblul OCDE în 2001 a fost sincronizată la nivelul tuturor ţărilor membre (excepţie făcând Japonia şi Turcia care s-au aflat în recesiune), spre deosebire de faza de recesiune din anii 1991-1992 care a fost nesincronizată (în 1991 SUA, Canada şi Marea Britanie s-au aflat în recesiune, în timp ce ţările vest-europene continentale au intrat în această fază în 1992, când primele trei ţări menţionate ieşeau şi traversau o fază de înviorare).


Cauzele încetinirii actuale a ritmului creşterii economice pe ansamblul OCDE nu sunt identice cu cele din anii 1991-1992. Într-o lume din ce în ce mai globalizată şi interdependentă, viteza cu care se propagă dificultăţile tuturor agenţilor unei linii de producţie integrate mondial, mai ales în domeniul tehnologiilor înalte, este cu mult mai mare decât în trecut.


Încetinirea activităţii economice în SUA, mai pronunţată după atacurile teroriste din 11 septembrie, s-a propagat şi în ţările vest-europene şi Japonia. Supremaţia SUA, omniprezentă prin companiile transnaţionale care împânzesc globul cu tehnologiile înalte şi modelul lor de gestiune, ar putea constitui un argument.


Climatul economic în ţările dezvoltate s-a înrăutăţit pe tot parcursul anului 2001 şi nu neapărat ca o consecinţă a atacurilor teroriste din SUA. Principala cauză a constituit-o slăbirea puternică a cererii interne, ritmul de creştere a acesteia pe ansamblul OCDE fiind evaluat la numai 0,7% în 2001, comparativ cu 4,2% ritm realizat în 2000. Cel mai însemnat recul al acestui ritm s-a înregistrat în SUA (de la 5,7% în 2000 la doar 1,1% în 2001), urmate de Japonia (1,3% respectiv –0,2%) şi Uniunea Europeană (de la 3,0% la 1,4%). În acest context, activitatea productivă, în special în industrie, a scăzut considerabil volumul producţiei industriale înregistrând reduceri absolute semnificative în 2001 faţă de 2000, după cum urmează: –5,8% în SUA, -7,9% în Japonia, -4,4% pe ansamblul Uniunii Europene şi –4,1% pe ansamblul Zonei Euro. Aceste scăderi absolute însemnate ale volumului producţiei industriale s-au datorat şi unei cereri externe total nestimulative, volumul comerţului mondial cu mărfuri şi servicii în 2001 estimându-se că a crescut cu 1,0% (estimare FMI) faţă de o creştere cu 12,4% în 2000, iar cel al comerţului cu mărfuri a sporit doar cu 0,3% în anul trecut (estimare OCDE), comparativ cu 12,1% în 2000. De precizat faptul că, potrivit estimărilor FMI volumul importurilor şi exporturilor ţărilor dezvoltate a scăzut în mod absolut în 2001, în ritm similar, respectiv cu 0,3% (vezi tabelul nr. 3).

Tabel nr. 3

Evoluţia ritmului de creştere a volumului comerţului mondial cu bunuri şi servicii în perioada 1999-2001

-modificări reale anuale, în % -

	 
	1999
	2000
	2001

	Total mondial, din care:

Import

· Ţări dezvoltate

· Ţări în dezvoltare

· Ţări în tranziţie
	5,4

7,7

1,7

-7,8
	12,4

11,5

16,1

12,6
	1,0

-0,3

5,0

11,2

	Export

· Ţări dezvoltate

· Ţări în dezvoltare

· Ţări în tranziţie
	5,2

4,7

0,2
	11,6

15,0

16,3
	-0,3

3,4

7,8


Sursa: “Perspectives de l’économie mondiale” – FMI, dec. 2001, Washington


Cvasi-stagnarea cererii interne pe ansamblul celor 30 de ţări membre ale OCDE în 2001 a influenţat decisiv şi evoluţia preţurilor internaţionale la ţiţei şi materiile prime neenergetice, care au scăzut în mod absolut faţă de anul 2000.


Astfel, exprimat în dolari SUA, preţul internaţional al ţiţeiului a scăzut cu 14,2% în 2001 faţă de o creştere cu 56,9% în 2000. Preţul mediu al barilului de ţiţei s-a situat la 24,2 dolari în 2001, faţă de 28,2 dolari în 2000. Preţurile internaţionale la materiile prime (exclusiv combustibili) au scăzut cu 5,5% în 2001 (exprimate în dolari SUA), după o creştere cu 1,8% în 2000.

 

Tabel nr. 4

Evoluţia preţurilor internaţionale la ţiţei şi materii prime neenergetice în perioada 1999-2001

-modificări, în % -

	 
	1999
	2000
	2001

	Ţiţei
	37,5
	56,9
	-14,2

	Materii prime (exclusiv combustibili)
	-7,0
	1,8
	-5,5


Sursa: “Perspectives de l’économie mondiale” – FMI, dec.2001, Washington

În 2001, rata inflaţiei s-a majorat uşor pe ansamblul OCDE, la 2,9% (2,5% în 2000), pe fondul existenţei unor presiuni inflaţioniste reduse ca amploare în majoritatea ţărilor membre. Creşteri relativ mai însemnate s-au înregistrat pe ansamblul celor 15 ţări ale Uniunii Europene (de la 1,4% în 2000 la 2,0% în 2001) şi a celor 12 ţări ale Zonei Euro (respectiv de la 1,2% la 2,1%). În SUA, rata inflaţiei s-a menţinut relativ la acelaşi nivel (2,1% în 2001 faţă de 2,0% în 2000), în timp ce în Japonia procesul de desinflaţie a continuat şi în 2001 (-1,6% faţă de -1,7% în 2000).


Efectele încetinirii sensibile a ritmului creşterii economice în 2001 s-au manifestat pe planul utilizării forţei de muncă în ţările OCDE, îndeosebi în SUA şi Japonia. Astfel, pe ansamblul OCDE, rata şomajului s-a majorat la 6,5% în 2001 (6,3% în 2000), creşterile cele mai însemnate înregistrându-se în SUA (4,8% faţă de 4,0%) şi Japonia (5,0% faţă de 4,7%). În ţările Uniunii Europene, rata şomajului s-a redus uşor (de la 8,2% în 2000 la 7,8% în 2001), măsurile de combatere a şomajului iniţiate pe plan comunitar şi naţional având un relativ succes, cu excepţia Germaniei, unde numărul şomerilor a crescut semnificativ, depăşind pragul de 4 milioane persoane (cca. 8% din populaţia activă).


Menţinerea încă a unei rate a şomajului înalte în ţările Uniunii Europene în 2001 a fost motivată, potrivit opiniei autorităţilor comunitare, de reducerea puternică a ritmului de creştere a investiţiilor productive, de la 8,1% în 2000 la numai 0,7% în 2001, precum şi de dificultăţile prin care au trecut sectoarele tehnologiei informaţiei şi comunicaţiilor după 11 septembrie.


Relaţiile financiare, atât în cadrul OCDE cât şi pe plan internaţional, au fost puternic perturbate în urma atacului terorist, vulnerabilitatea acestui sector fiind similară cu cea de la începutul anilor ’90 din perioada războiului cu Irakul din zona Golfului Persic. Astfel Sistemul Federal de Rezerve (FED) din SUA, Banca Centrală a Japoniei şi principalele bănci centrale din UE au fost obligate să reducă nivelul dobânzilor de referinţă pentru a stabiliza pieţele financiare internaţionale. SUA au alocat 40 miliarde dolari ca ajutoare directe firmelor afectate de recentele evenimente, iar alte 90 miliarde dolari au fost folosite de executivul american pentru situaţii de urgenţă. FED-ul a redus nivelul ratei dobânzii de referinţă (FED Funds) la 2,5%, cel mai scăzut nivel din 1962 încoace şi a noua reducere de la începutul anului 2001, când dobânda era de 6,0%. În prezent, datorită nivelului lor raportat la rata inflaţiei, dobânzile sunt real negative, situaţie nemaiîntâlnită din 1993 încoace. Aceste dobânzi incredibil de scăzute au fost menite să stimuleze creşterea economică, dar declinul puternic al lor în SUA ar putea antrena o depreciere a cursului dolarului, în 2002, în principal faţă de euro. Pentru stabilirea pieţelor financiar-valutare FED-ul american şi Banca Centală Europeană au semnat un acord la 13 septembrie care prevedea deschiderea reciprocă de depozite în dolari şi euro până la concurenţa sumei de 50 de miliarde dolari de ambele părţi. 


Atacurile teroriste au introdus un element inedit în politica economică a ţărilor dezvoltate, respectiv creşterea sensibilă a intervenţionismului statal, care vine în contradicţie flagrantă cu liberalismul american, promovat îndeosebi de republicani – adversari declaraţi ai intervenţionismului. În cazul UE un anumit grad de intervenţionism a existat în trecut, reliefat de activitatea regulatorie specifică politicilor comune, dar şi de strategiile promovate de Consiliul European, cum sunt Strategia de la Lisabona şi cea privind piaţa unică. Legislaţia secundară adoptată de instituţiile Uniunii Europene are un impact notabil asupra pieţei interne şi asupra activităţii economice din cadrul UE. În ce priveşte Japonia, intervenţionismul pe plan industrial al MITI a fost deosebit de evident, legat îndeosebi de politica de restructurare a unor ramuri.


Atât Japonia, cât mai ales ţările est-asiatice recent industrializate confruntate cu serioase dificultăţi economice în anii ’90 şi-au reconsiderat într-o anumită măsură politicile de dezvoltare economică axate pe promovarea exporturilor. Pe fondul proceselor de golbalizare şi liberalizare din cadrul economiei mondiale pe principalele pieţe de export, SUA şi UE, concurenţa a devenit acerbă în anii ’90 inclusiv la produsele high tech, iar dependenţa excesivă de piaţa externă a condus la o anumită vulnerabilitate chiar pentru producătorii cu un grad înalt de specializare şi competitivitate, ceea ce a determinat o recrudescenţă a protecţionismului comercial, de tip netarifar, în 2001.


Primul an al mileniului 3 s-a dovedit unul plin de evenimente, trăsătura dominantă fiind puternica ascensiune a dolarului american, marja de fluctuaţie între cotaţia minimă şi cea maximă mergând de la 7,41% în raport cu dolarul canadian până la 16,90% în raport cu dolarul australian (vezi tabelul nr. 5). Cele mai ridicate valori ale dolarului au fost înregistrate în luna iulie în raport cu monedele din zona EURO, în luna iunie în raport cu lira sterlină şi în luna aprilie în raport cu yenul japonez. Cele mai scăzute valori ale dolarului au fost înregistrate în prima jumătate a lunii ianuarie. Surprinde faptul că, moneda americană nu s-a prăbuşit după atentatele din 11 septembrie de la New-York (scăderea a fost de doar 1%) singura consecinţă fiind amânarea Reuniunii anuale a FMI şi Băncii Mondiale programată pentru zilele de 29-30 septembrie.


Pe piaţa dobânzilor s-au înregistrat cele mai spectaculoase schimbări din ultimul deceniu, Statele Unite deţinând de departe prima poziţie prin cele 11 modificări succesive ale dobânzii de referinţă (Federal Funds) care au cumulat 4,25 puncte procentuale, de la 6,0% la începutul lunii ianuarie la 1,75% la sfârşitul lunii decembrie. Scopul acestor reduceri a fost acela de a relansa consumul şi investiţiile în încercarea de a evita alunecarea economiei americane către recesiune. Pe locul al doilea se situează Marea Britanie cu cele 7 reduceri ale dobânzii de referinţă care au totalizat 2,0 p.p., de la 6,0% la 4,0%. Ţările comunitare din zona EURO au operat numai 4 reduceri ale dobânzii care au însumat 1,50 p.p., de la 4,75% la 3,25%.

Tabel nr. 5

Evoluţia cursului dolarului în anul 2001

	Valuta
	Cotaţie minimă
	Data
	Cotaţie maximă
	Data
	Variaţie %

	-Lira sterlină
	1,5049
	3 ianuarie
	1,3727
	11 iunie
	+ 9,63

	-Marca germană
	2,0590
	11 ianuarie
	2,3370
	5 iulie
	+13,50

	-Francul elveţian
	1,5708
	21 sept. 
	1,8182
	5 iulie
	+15,75

	-Yenul japonez
	114,38
	3 ianuarie
	126,44
	2 aprilie
	+10,54

	-Dolar canadian
	1,4929
	1 februarie
	1,6035
	12 nov.
	+7,41

	-Dolar australian
	1,7666
	8 ianuarie
	2,0650
	3 aprilie
	+16,90

	- EURO
	0,9499
	11 ianuarie
	0,8369
	5 iulie
	+13,50


Sursa: Calculat pe baza cotaţiilor zilnice de la bursa valutară din Londra.

Tabel nr. 6

Evoluţia cursului de schimb mediu anual al dolarului faţă de principalele valute în perioada 1999-2001

	Denumirea valutei
	1999
	2000
	2001
	Modificări în %

	 
	 
	 
	 
	2000/1999
	2001/2000

	Marca germană
	1,8364
	2,1230
	2,1817
	+15,6
	+2,8

	Gulden olandez
	2,0690
	2,3917
	2,4629
	+15,6
	+2,8

	Franc elveţian
	1,4952
	1,7111
	1,6880
	+14,4
	-1,3

	Franc francez
	6,1588
	7,1152
	7,3312
	+15,6
	2,8

	Franc belgian
	37,8750
	43,7806
	45,0954
	+15,6
	+2,8

	Yen japonez
	113,84
	107,79
	121,54
	-5,3
	+12,7

	Lira sterlină*
	1,6182
	1,5163
	1,4401
	+ 6,7
	+5,3

	EURO*
	1,0666
	0,9231
	0,8950
	+15,6
	+3,1


* cotaţie inversă: o liră sterlină = n dolari; 1 euro = n dolari

Sursa: Bursa valutară din Londra (calculat pe baza cotaţiilor zilnice) 

1.2. PERSPECTIVE ALE CONJUNCTURII ECONOMICE PE ANSAMBLUL ŢĂRILOR OCDE ÎN 2002-2003


În 2002, pe ansamblul OCDE se estimează menţinerea acestui ritm scăzut de creştere economică, respectiv tot de 1%, în contextul cvasi-stagnării economiei S.U.A. (0,7% ritm prognozat) şi continuării recesiunii în Japonia (-1%). Atât în zona Euro, cât şi UE-15 se apreciază că vor înregistra ritmuri de creştere apropiate de cele din 2001, respectiv de 1,4 şi 1,5%.


Pentru 2003, experţii OCDE prognozează o înviorare pronunţată a creşterii economice pe ansamblul celor 30 de ţări, respectiv de 3,2%, “motorul” acestei creşteri estimându-se a fi economia S.U.A., cu un ritm de 3,8%. Japonia se anticipează că va ieşi din recesiune (0,8% ritm de creştere), în timp ce în zona Euro şi UE-15 acest ritm se va dubla faţă de 2002.


Prezentăm, mai jos, în rezumat, evoluţia principalilor indicatori economici în perioada 2001-2003. 

Tabel nr. 1

Evoluţia principalilor indicatori economici în perioada 2001-2003

	 
	2000
	2001
	2002

(estimări)
	2003

(previziuni)

	1. Produs intern brut

(ritm real de creştere, în %)

Total OCDE, din care:
	 

4,2
	 

1,0
	 

1,0
	 

3,2

	- SUA
	4,1
	1,1
	0,7
	3,8

	- Japonia
	1,7
	-0,7
	-1,0
	0,8

	- Zona Euro
	3,4
	1,6
	1,4
	3,0

	- Uniunea Europeană 
	3,3
	1,7
	1,5
	2,9

	2. Cererea internă totală

(ritm real de creştere, în %) 

Total OCDE, din care:
	 

4,2
	 

0,7
	 

1,0
	 

3,0

	- SUA
	5,7
	1,1
	0,7
	3,9

	- Japonia
	1,3
	-0,2
	-1,6
	0,2

	- Zona Euro
	2,8
	1,2
	1,5
	2,9

	- Uniunea Europeană
	3,0
	1,4
	1,6
	2,8

	3. Rata inflaţiei (ritm anual de creştere a preţurilor de consum, în %)

Total OCDE, din care:
	 

2,5
	 

2,9
	 

2,3
	 

1,7

	- SUA
	2,0
	2,1
	1,2
	1,3

	- Japonia
	-1,7
	-1,6
	-1,4
	-1,6

	- Zona Euro
	1,2
	2,1
	2,2
	1,8

	- Uniunea Europeană
	1,4
	2,0
	1,4
	1,3

	4. Rata şomajului (în % din populaţia activă, la sfârşitul perioadei)

Total OCDE, din care:
	 

6,3
	 

6,5
	 

7,2
	 

7,0

	- SUA
	4,0
	4,8
	6,2
	6,0

	- Japonia
	4,7
	5,0
	5,5
	5,4

	- Zona Euro
	9,0
	8,5
	8,9
	8,0

	- Uniunea Europeană
	8,2
	7,8
	8,1
	7,0

	5. Soldul balanţei de plăţi curente

(în % din PIB)

Total OCDE, din care:
	 

-1,3
	 

-1,2
	 

-1,0
	 

-1,0

	- SUA
	-4,4
	-4,1
	-3,9
	-4,0

	- Japonia
	2,5
	2,1
	2,9
	3,5

	- Zona Euro
	-0,1
	0,0
	0,3
	0,4

	- Uniunea Europeană
	-0,3
	-0,2
	0,0
	0,0

	6. Rata dobânzii la creditele pe termen scurt (% la sfârşitul perioadei)

- SUA
	 

6,5
	 

3,8
	 

2,1
	 

3,1

	- Japonia
	0,2
	0,1
	0,0
	0,0

	- Zona Euro
	4,4
	4,7
	3,0
	3,8

	7. Volumul comerţului mondial cu mărfuri (ritm de creştere, în %)
	12,1
	0,3
	2,0
	8,7


Sursa: “OECD Outlook” - No.70, nov. 2001, Paris.


La jumătatea lunii decembrie 2001, Institutul Naţional de Studii Economice din Suedia a dat publicităţii Raportul său conjunctural privind economia suedeză, care, în preambul, include şi o scurtă analiză a evoluţiei economiilor ţărilor dezvoltate în 2001 şi previziuni ale acesteia pentru 2002 şi 2003.



Pentru 2002, experţii suedezi citaţi, estimează menţinerea unui ritm de creştere economică scăzut pe ansamblul celor 30 de ţări membre OCDE, apropiat de cel din 2001, respectiv de numai 1,2%, ca urmare, în principal, a “performanţelor” mediocre ale Japoniei (-0,9%) şi ale S.U.A. (0,9%).


În 2003 se prevede o relansare economică în zona OCDE, ritmul de creştere reală a PIB fiind estimat la 3%, “locomotiva” creşterii economice fiind din nou, după doi ani de întrerupere, economia S.U.A., cu un ritm prognozat de 3,4%. În acelaşi timp, economia Japoniei, după doi ani consecutivi de recesiune va înregistra, în opinia aceloraşi experţi, o creştere pozitivă, respectiv de 1,0%.

Tabel nr. 2

Evoluţia ritmului real de creştere a PIB în perioada 2000-2003 (%)

	 
	2000
	2001
	2002

(estimări)
	2003 

(previziuni)

	Total OCDE, din care:
	3,8
	1,1
	1,2
	3,0

	1) - S.U.A.
	4,1
	1,1
	0,9
	3,4

	2) - JAPONIA
	1,5
	-0,8
	-0,9
	1,0

	3) - ZONA EURO, din care:
	3,5
	1,6
	1,5
	2,8

	- GERMANIA
	3,0
	0,8
	1,2
	2,8

	- FRANŢA
	3,4
	1,9
	1,6
	2,8

	4) - MAREA BRITANIE
	2,9
	2,4
	2,0
	2,7



Ultimul număr din anul 2001 al publicaţiei trimestriale “International Economic Review”prezintă o prognoză a evoluţiei principalilor indicatori economici în zona Euro în 2002-2003.


Potrivit acestei prognoze, creşterea economică pe ansamblul celor 12 ţări ale zonei Euro se va menţine moderată şi în 2002, ca şi în 2001, dar, începând cu sfârşitul acestui an şi pe tot parcursul anului 2003 ritmul acesteia se va accelera.


Rata şomajului, pe fondul unei activităţi productive şi investiţionale nestimulative, se apreciază că va creşte uşor în 2002, estimându-se apoi să scadă în 2003, însă fără să coboare sub 8%.


În schimb, rata inflaţiei se estimează să scadă semnificativ în 2002-2003, situându-se sub 1,5%, ceea ce va permite Băncii Centrale Europene să promoveze o politică monetară mai puţin restrictivă.


Prezentăm potrivit sursei citate, evoluţia principalilor indicatori macroeconomici ai zonei Euro, în perioada 2000-2003.

Tabel nr. 3

Evoluţia principalilor indicatori macroeconomici ai Zonei Euro în perioada 2000-2003

	Indicatori
	2000
	2001
	2002

(estimări)
	2003 (previziuni)

	Produs intern brut (ritm real, în %)
	3,4
	1,6
	1,7
	2,9

	Rata şomajului (în % din populaţia activă, la sfârşitul perioadei)
	8,8
	8,4
	8,6
	8,0

	Rata inflaţiei (ritm anual, în %)
	2,3
	2,6
	1,4
	1,3


Guvernatorii băncilor centrale ai grupului celor 10 din cadrul FMI au făcut cea mai optimistă declaraţie după evenimentele din 11 septembrie 2001 la începutul lunii ianuarie 2002. Ei au afirmat că ritmul de creştere economică pare să se revigoreze. Sir Edward George, guvernatorul Băncii Angliei, a declarat, în numele celor zece bănci centrale care s-au întrunit la Basel, că de la ultima lor întrunire, din noiembrie 2001, conjunctura economică internaţională s-a îmbunătăţit. “Pe termen scurt, ritmul creşterii economice globale este în continuare redus, dar faţă de acum două luni se înregistrează semne clare că acesta va începe să se dezvolte”, a declarat Sir Edward. Acesta a mai precizat că economia americană a atins pragul de jos pe la sfârşitul anului trecut.


Datele privind economia americană, “negative în general” acum două luni, sunt în momentul de faţă “mai confuze, însă modest încurajatoare”. Criza argentiniană se pare că nu a afectat şi economiile altor ţări, a mai subliniat acesta.


Sir Edward a afirmat că situaţia Japoniei este, în schimb, mai sumbră, deoarece pare să se situeze “într-o continuă stagnare” şi sunt necesare reforme structurale drastice înainte să se poată înregistra creştere. În schimb, economiile în curs de dezvoltare din Asia sunt privite cu optimism, veşti bune venind dinspre Coreea de Sud, mai ales dinspre sectorul tehnologiei înalte, care întăresc încă o dată semnalele pozitive înregistrate de S.U.A. Creşterea economică va fi de aproximativ 7% anul acesta în China, apreciază Sir Edward, similară cu cea de anul trecut.


Grupul celor zece bănci centrale, care se întâlneşte în mod regulat la sediul Băncii Reglementelor Internaţionale de la Basel, cuprinde reprezentanţii grupului primelor şapte ţări industrializate ale lumii, precum şi pe cei ai Elveţiei, Olandei şi Belgiei. Sir Edward a punctat îmbunătăţirea indicatorilor care se referă la încrederea consumatorilor în S.U.A., precum şi ajustarea stocurilor, ceea ce evidenţiază că economia americană a depăşit cel mai redus momnet al creşterii sale şi că va intra pe un trend ascendent. “Pe măsură ce ne vom apropia de sfârşitul anului, vom vedea tot mai clar revigorarea economiei americane”, a declarat Sir Edward. Acesta a mai adăugat că în economia zonei euro nu se înregistrează schimbări semnificative, iar acest lucru va continua şi în prima parte din 2002.


Sir Edward a subliniat însă că Grupul statelor industrializate încă văd riscul ca revigorarea economică să nu se materializeze. El a atenţionat că nu trebuie să fie asumată o îmbunătăţire economică rapidă de către nici o ţară şi că este prea curând pentru a mai modifica nivelul dobânzilor practicate atât în S.U.A., cât şi în zona Euro. Aceasta a mai observat că pieţele financiare au o viziune mai optimistă asupra unei revigorări economice rapide decât economiştii independenţi.


Îmbunătăţirea încrederii consumatorilor în S.U.A. în ultimele săptămâni, precum şi diminuarea creşterii şomajului au alimentat optimismul investitorilor vizavi de începerea revigorării economice.


În mod relativ similar, miniştrii de finanţe şi guvernatorii băncilor centrale din ţările membre ale Grupului celor 7 (G-7: S.U.A., Japonia, Germania, Franţa, Marea Britanie, Italia şi Canada) reuniţi la Otawa, în zilele de 9-10 februarie 2002, au precizat în Comunicatul final al întâlnirii că “după ultima noastră reuniune (6 octombrie 2001) perspectivele înviorării activităţii economice în ţările lor sunt, în general, mai bune, deşi anumite riscuri continuă să existe. Noi rămânem vigilenţi şi fiecare dintre noi va continua să adopte măsurile care se impun pentru a favoriza o înviorare economică viguroasă şi durabilă”.


În context, marea majoritate a analiştilor occidentali au exprimat în ultima perioadă opinii optimiste privind redresarea activităţii productive şi investiţionale în ţările OCDE în partea a doua a anului 2002, creind astfel premisele unei înviorări economice în anul 2003. Această viziune optimistă se bazează şi pe estimările privind reducerea în continuare a preţului internaţional al ţiţeiului cu circa 24% în 2002 (barilul de ţiţei se apreciază ca va atinge, în medie 18,5 dolari în 2002) şi pe o creştere a volumului comerţului mondial cu 2,0-2,2% în 2002 şi 8,7% în 2003.


Astfel experţii OCDE, cât şi cei ai FMI, în studiile de conjunctură publicate la sfârşitul anului 2001, întrevăd o diminuare a ratei inflaţiei în acest an şi în 2003, care vor crea posibilităţi de manevră mai largi în cadrul politicilor monetare promovate de autorităţile din principalele ţări dezvoltate şi din zona Euro, menite să stimuleze mai mult activitatea productivă şi investiţională.


În concluzie, anul 2002 pentru economia ţărilor dezvoltate, păstrează caracteristicile anului 2001, dar, spre deosebire de anul precedent, va constitui un an de pregătire a unei relansări durabile a creşterii economice în 2003.

 

 

 

1.2.1. STATELE UNITE ALE AMERICII

Rodica VELCIU


Cea mai lungă perioadă de creştere economică neîntreruptă din istoria postbelică a celei mai mari economii a lumii s-a încheiat, intrarea în recesiune fiind declarată oficial la sfârşitul anului 2001 de către Biroul Naţional de Cercetări Economice (NBER), organismul ce determină, în mod formal, ciclurile economice. Acesta a stabilit că economia americană se încadrează în tiparele unei economii în recesiune începând cu martie 2001, când rata şomajului a înregistrat creşteri semnificative iar economia a marcat o restrângere însemnată a activităţii, comparativ cu ritmurile susţinute înregistrate în anul precedent.


Potrivit aprecierilor analiştilor occidentali această recesiune, spre deosebire de cele anterioare, a fost determinată, într-o mai mare măsură declinului accentuat al investiţiilor decât celui al consumului. Diminuarea profiturilor şi excesul capacităţilor de producţie din industrie - cele mai ridicate din ultimele două decenii - au fost cauzele reticenţei oamenilor de afaceri de a investi.


Într-un studiu elaborat la sfârşitul anului 2001 de un grup de economişti nord-americani se afirma că economia Statelor Unite s-a confruntat în cursul anului cu două şocuri economice puternice şi, susţine studiul, intrarea într-o nouă perioadă de relansare a economiei, ritmul şi durata acesteia vor depinde în mod esenţial de măsurile ce se vor lua pentru contracararea lor.


Primul şoc ce a afectat economia americană a fost cel al prăbuşirii activităţii investiţionale, cu precădere a celei în tehnologie de vârf. Acest lucru s-a resimţit încă de la sfârşitul anului 2000,iar in prima parte a anului 2001 scăderea a fost severă. Existenţa unui exces de capacităţi de producţie a agravat fenomenul.


În octombrie 2001 gradul de utilizare a capacităţilor de producţie a fost de numai 74,6%, cu mai mult de 10 puncte procentuale sub cea care a reprezentat vârful din actualul ciclu economic şi cu 3,5 puncte procentuale sub punctul minim atins în cursul recesiunii din 1990-91. În industria computerelor scăderea a fost şi mai marcantă: de la un maxim de peste 90%, la 61% în octombrie 2001.


Profiturile corporaţiilor americane au fost de asemenea reduse mai drastic decât în precedenta perioada de recesiune. În trimestrul III 2001 profiturile totale ale corporaţiilor au scăzut faţă de aceeaşi perioadă a anului precedent, cu peste 20%. În sectorul producţiei de bunuri de folosinţă îndelungată - care este direct implicat în investiţiile din economie - profiturile s-au diminuat cu peste 80% faţă de nivelul din anul precedent. Sectorul producţiei de maşini electrice şi electronice, în care care sunt incluse majoritatea ramurilor de înaltă tehlogie - nu au înregistrat profituri în 2001, ci chiar pierderi pe ansamblul sectorului, fenomen nemaiîntâlnit în istoria recentă a SUA.


Acestui şoc i s-a adăugat la 11 septembrie tragedia atacurilor teroriste asupra simbolurilor prosperităţii şi siguranţei naţiunii americane: turnurile gemene din New York - centrul comercial şi financiar al Statelor Unite şi clădirea Pentagonului din Washington, sediul Departamentului Apărării.


Activitatea economică a fost puternic afectată, iar efectele directe ale atacului terorist s-au propagat rapid. Dincolo însă de efectele “directe” ale tragediei, încrederea a fost cea asupra căreia a acţionat cel mai puternic şocul atentatelor. Proverbiala încredere în consum a americanilor, cea care a constituit principalul “motor” al creşterii economice “miraculoase” din ultimul deceniu şi încrederea investitorilor în climatul de afaceri american au înregistrat un puternic recul.


Pentru reducerea efectelor celor două şocuri, Administraţia Bush a acţionat concertat cu Sistemul Federal de Rezerve (FED - Banca Centrală a SUA). Casa Albă a prezentat spre aprobare Congresului un pachet de măsuri de stimulare a economiei şi de reconstrucţie, iar Banca Centrală a redus în tranşe succesive, începând chiar din ianuarie 2001, rata dobânzii la fondurile federale, reduceri ce au însumat, pe întreg anul 2001, 4,75 puncte procentuale.


Stimulentele fiscale şi monetare adoptate nu şi-au făcut simţite efectele în cursul ultimelor trimestre ale anului 2001, urmând să acţioneze în cursul anului 2002, specialiştii apreciind că în primăvara acestui an economia americană va ieşi din criză, pentru ca spre sfârşitul anului ritmul creşterii economice să se accelereze la aproape 3%.


Analizând evoluţia economiei în perioada premergătoare atentatelor, specialiştii evidenţiază încetinirea semnificativă a ritmului activităţii economice (creşterea anuală a produsului intern brut în trimestrul I fiind de numai 1,3%, urmat de o reducere accelerată a ritmului de creştere la 0,3% în trimestrul II, pentru ca în trimestrul III să se înregistreze prima creştere negativă, de -1,3%). Pentru anul 2001 ritmul real de creştere a produsului intern brut este estimat la numai 1,1%, comparativ cu 4,1% ritm realizat în 2000.


Reflectarea directă a prăbuşirii creşterii economice o constituie evoluţia producţiei industriale, care în decembrie 2001 înregistra o nouă scădere, de 0,1%, încheind un an în care acest indicator a scăzut constant, pe ansamblul anului reducerea fiind de -5,8%, marcând cea mai severă reducere din 1982 până în prezent.


Declinul accentuat al activităţii economice a determinat întreruperea perioadei faste de pe piaţa forţei de muncă, în care economia evolua cu o rată a şomajului de 4%, cel mai redus nivel din perioada postbelică. Creşterea ratei şomajului pe tot parcursul anului 2001 s-a accentuat după 11 septembrie, în luna octombrie înregistrându-se cele mai mari sporuri ale acesteia şi cele mai mari reduceri ale numărului de locuri de muncă lunare din ultimii 20 de ani. În decembrie 2001, rata şomajului a atins 5,8% (ceea ce reprezintă o creştere de 1,8 puncte procentuale faţă de decembrie 2000), numărul total de persoane ce şi-au pierdut locul de muncă în acest an ridicându-se la 2,6 milioane.


Dacă principalul factor ce a împins economia americană în recesiune l-a constituit reducerea drastică a investiţiilor, redresarea acestora este considerată a fi calea relansării economiei în 2002.


Revoluţia industrială a anilor ’90, cea a tehnologiei informaţiei, care a creat noul tip de economie, denumită generic “the New Economy”, a propulsat economiile ţărilor industrializate - şi cu precădere pe cea a SUA - în atingerea unor performanţe nemaiîntâlnite până în prezent. Funcţionarea unei economii la ritmuri de creştere accelerate, pe o perioadă îndelungată de timp, cu rate ale inflaţiei şi şomajului la niveluri reduse au dus la mitizarea fenomenului, perioada anilor ’90 fiind supranumită “perioada de aur a Americii”.


Fenomenul însă a avut o explicaţie foarte simplă: o productivitate a muncii deosebit de ridicată. Fundamentul acestei productivităţi a fost creat prin restructurarea profundă a economiei în anii ’80, anii “epocii Reagan” şi a fost consolidat în anii ’90, când au fost făcute investiţii uriaşe în tehnologia informaţiei, “noua economie” pătrunzând şi modernizând toate structurile economiei americane.


Reducerea severă a investiţiilor şi în special a celor în echipament şi software în 2001 i-a făcut însă pe specialişti să se întrebe dacă “noua economie” americană mai funcţionează şi dacă “miracolul” productivităţii nu a dispărut.


Răspunsul dat de Administraţia Bush în primul său raport anual, prezentat la sfârşitul lunii ianuarie 2002, a fost că, în mare măsură acest fenomen este viabil. Economiştii Casei Albe susţin că productivitatea economiei americane ramane chiar la niveluri istorice ridicate. Raportul relevă o creştere a productivităţii, până în septembrie 2001, când economia intrase deja în recesiune, “mai rapidă decât orice altă perioadă comparabilă din decursul ultimelor 4 decenii”. Se apreciază că, rata productivităţii muncii s-a dublat în ultimii 5 ani, sporind de la o medie anuală de 1,37% în perioada 1973-1995, la 3,07% în perioada 1995-2001. Aceasta înseamnă că producţia unui muncitor se dublează la fiecare 23 de ani, comparativ cu dublarea ei la fiecare 54 de ani în trecut. Acest lucru este foarte important pentru evaluarea gradului în care povara finanţării viitoare a asigurărilor sociale şi a programelor de pensionare va apăsa asupra populaţiei active.


Cu obişnuitul optimism american raportul subliniază că “noua economie” este “activă şi se bucură de un ritm al creşterii productivităţii ce îl depăşeşte pe cel al celorlalte ţări industrializate ale lumii”. Performanţele ridicate ale economiei, atribuite eforturilor depuse în trecut de a face cea mai mare economie de piaţă a lumii să fie şi cea mai rentabilă, se reflectă, susţin experţii Casei Albe, nu numai în menţinerea unei productivităţi ridicate în cursul recesiunii, ci şi cât de scurtă şi de uşoară este această recesiune. Ei apreciază că, Statele Unite se îndreaptă deja spre o nouă perioadă de avânt economic după anul 2002.


Spre deosebire de investiţiile din economie, consumul privat, deşi şi-a încetinit mult ritmul de creştere faţă de perioada anterioară, a înregistrat totuşi valori pozitive. Aflat în declin încă din prima parte a anului 2001, indicele încrederii în consum a înregistrat scăderi dramatice după atacurile teroriste din 11 septembrie, luna octombrie marcând cel mai redus nivel (85,5 puncte) din februarie 1994 încoace. Acest lucru s-a datorat declinului puternic înregistrat pe pieţele de valori şi concedierilor masive, în principal în industria aeronautică şi în transporturile aeriene şi a panicii instaurate ca urmare a atacurilor biologice ce au urmat atentatelor din 11 septembrie.


Totuşi, scăderea indicelui încrederii nu a fost atât de severă precum cea înregistrată în cursul recesiunii precedente (1990-1991), după izbucnirea războiului din Golf, când preţurile ţiţeiului au urcat vertiginos, ducând la o creştere alarmantă a ratei inflaţiei. În actuala perioadă de recesiune, măsurile luate de FED pentru menţinerea inflaţiei sub control şi existenţa unei conjuncturi favorabile pe piaţa energiei au făcut ca rata inflaţiei să se menţină la un nivel relativ redus, de 2,9% în 2001 (2,5% în 2000).


Scăderea preţurilor internaţionale ale ţiţeiului şi nivelurile deosebit de scăzute ale ratei dobânzii, la care s-a adăugat menţinerea salariilor la niveluri ridicate, comparabile cu cele din anul precedent (4,1% în 2001 faţă de 4,4% în 2000, potrivit estimărilor specialiştilor revistei “The Economist”), au făcut ca veniturile familiale să înregistreze în continuare niveluri ridicate - ceea ce este atipic pentru o perioadă de recesiune - după cum menţiona raportul NBER.


Pe tot parcursul anului 2001 şi cu precădere după 11 septembrie, Banca Centrală a SUA a practicat o politică monetară relaxată, reducerea în 11 etape a ratei dobânzii la fondurile federale a stabilit nivelul acesteia în decembrie 2001 la 1,75% (raportat la rata inflaţiei, rata dobânzii a devenit real negativă). Măsurile au dus la compensarea evoluţiei negative de pe pieţele de valori, unde randamentul acţiunilor a intrat pe o curbă descendentă, fapt ce afecta veniturile populaţiei, fiind cunoscut că americanii îşi investesc cea mai mare parte a veniturilor disponibile la bursele de valori.


Stimulaţi de costul redus al creditului, americanii au găsit un alt domeniu în care să-şi investească veniturile: domeniul imobiliar. Sectorul construcţiilor şi vânzărilor de locuinţe a cunoscut o evoluţie surprinzător de favorabilă. În 2001 vânzările de locuinţe noi au înregistrat un record de 5,251 milioane unităţi. Asociaţia Naţională a Agenţilor Imobiliari prognozează că 2002 va fi cel de-al treilea an consecutiv când vânzările de locuinţe se vor situa la niveluri foarte ridicate, apreciate la 5,150 milioane unităţi.


O altă pârghie la care Administraţia Bush a apelat pentru ieşirea din criză este politica fiscală. Încă înainte de 11 septembrie Casa Albă a propus Congresului adoptarea unui pachet de stimulente fiscale însumând 70 miliarde dolari, la care s-au adăugat noi măsuri impuse de situaţia creată după atentate, ce au ridicat aceste fonduri la 175 miliarde dolari.


Proiectul de buget pentru 2003 (an fiscal ce începe la 1 octombrie 2002) prezentat de preşedintele Bush se ridică la 2.128 miliarde dolari şi prevede reîntoarcerea la un sold deficitar, după 5 ani de bugete federale excedentare care, apreciază acesta, este justificat de noile realităţi ce stau în faţa naţiunii. Proiectul conturează ponderea în care cele două mari probleme actuale ale Statelor Unite - ieşirea din recesiune şi războiul împotriva terorismului - se vor bucura de suportul finanţelor federale. Astfel, proiectul Administraţiei prevede cel mai substanţial buget militar din ultimele două decenii, creşterea de 48 miliarde dolari alocată Pentagonului (fonduri însumând 379 miliarde dolari) reprezentând 14% faţă de anul precedent. Sunt prevăzute cheltuieli pentru “apărarea naţională”, categorie bugetară inexistentă cu un an înainte - de 39 miliarde dolari, în special pentru asigurarea securităţii pe aeroporturi şi lupta împotriva bioterorismului. Sunt reevaluate priorităţile naţionale, renunţându-se la proiecţia excedentelor substanţiale prevăzute anul trecut şi propunând un deficit de 106 miliarde dolari. Până în 2005 nu se întrevede posibilitatea proiectării unui sold bugetar excedentar.


Pentru stimularea economiei şi pentru programele sociale preşedintele Bush a solicitat aprobarea unor reduceri suplimentare a impozitelor, de 591 miliarde dolari pentru o perioadă de 10 ani, asigurându-si astfel opoziţia vehementă a democraţilor şi chiar a unei părţi a reprezentanţilor propriului partid, ce susţin că scutirile fiscale aprobate anul trecut, de 1.350 miliarde dolari (ce se vor derula în acest deceniu) sunt mai mult decât poate naţiunea suporta. 


Suma cheltuielilor discreţionare - excluzând cheltuielile bugetare prevăzute pentru programele sociale (Medicare şi Asigurări Sociale) - vor creşte cu 9%. Majoritatea vor fi îndreptate către domeniul militar şi cel al apărării naţionale.


Comparând proiecţiile bugetare de la sfârşitul mandatului preşedintelui Clinton (ultimul buget s-a finalizat cu obţinerea unui excedent de 320 miliarde dolari) cu cel actual, avem viziunea clară a unei politici bugetare active care, luând în calcul o creştere economică de numai 1% în 2002, recunoaşte implicit că fără acest sprijin atât de costisitor Statele Unite ar fi fost în pericol de a se prăbuşi într-o criză profundă. Este însă un joc riscant, aşa cum îl atenţiona un senator democrat pe preşedintele Bush, deoarece pentru 2003 Administraţia americană nu va mai dispune de aceleaşi mijloace pentru a injecta în economie fonduri publice de o asemenea amploare, actualul preşedinte punându-şi speranţa în creşterea cheltuielilor private, atât a investiţiilor în economie cât şi a consumului populaţiei. 


Ca un element inedit, noua Administraţie de la Casa Albă a găsit o altă modalitate de a-şi susţine exporturile, deşi a cerut reducerea cu peste 26% a cheltuielilor alocate Băncii de Export-Import - agenţie guvernamentală ce sprijină exporturile americane, finanţările asigurate anul trecut de acest organism ridicându-se la 12,5 miliarde dolari. Cererea de reducere a cheltuielilor Băncii de Export-Import ar fi întâmpinat proteste vehemente din partea marilor corporaţii ce beneficiază de programele băncii, dar în condiţiile proiectate de noul buget, prin reducerea cheltuielilor la alte categorii bugetare se prevede o creştere de 10% a finanţării guvernamentale a exporturilor pentru anul viitor. Diferenţa provine din posibilităţile oferite băncii de a-şi extinde finanţarea exporturilor prin reducerea creanţelor asupra primelor de risc.


Restrângerea cererii interne ca şi dificultăţile cu care se confruntă economiile ţărilor partenere, ce au determinat reducerea cererii pe pieţele externe, au dus la o diminuare, atât a exporturilor, cât şi a importurilor americane în 2001. Acest lucru a făcut ca mărimea deficitului balanţei comerciale să se situeze la un nivel apropiat de cel din anul trecut, fiind cifrat la cca 460 miliarde dolari (476,5 miliarde dolari deficit realizat în 2000).


Produsele de înaltă tehnologie, în special aeronavele şi părţi ale acestora, în care SUA înregistrau în mod tradiţional excedente comerciale notabile, s-au confruntat cu scăderi ale exportului. Aşa cum remarcau analiştii, continua reducere a activităţii în industria aeronautică va produce primul deficit în comerţul cu produse de înaltă tehnologie din istoria Statelor Unite. Deficitul în comerţul cu tehnologie informaţională şi computere a fost în trecut compensat de excedentul din comerţul cu aeronave şi părţi de aeronave.


În timp ce industriile prelucrătoare americane şi-au redus puternic activitatea datorită stagnării economiei, serviciile au continuat să se menţină în ritmuri normale. Pe ansamblu, exporturile de servicii au continuat să înregistreze uşoare creşteri în 2001 faţă de anul precedent, balanţa de plăţi curente estimându-se că va înregistra un sold pasiv de 430 miliarde dolari.


Susţinerea acestor enorme deficite revine fluxurilor de capital din exterior, ce continuă să fie plasate pe pieţele de capital americane.


Într-o alocuţiune ţinută în faţă Congresului la începutul anului 2002, Alan Greenspan, preşedintele FED, remarca faptul că performaţele unui dolar puternic faţă de principalele valute occidentale reflectă încrederea investitorilor că performanţele economice ale SUA vor rămâne superioare celor din Uniunea Europeană şi Japonia. În 2001, cursul de schimb al “biletului verde “ s-a apreciat faţă de euro cu 3,1 % şi faţă de yenul japonez cu 12,7%.


Fluxul net de capital din ţările UE către SUA este explicat de faptul că vest-europenii “găsesc multe din investiţiile din Statele Unite mai atractive decât cele naţionale”. După scăderile marcante de după 11 septembrie de pe pieţele de valori, cursul acţiunilor a traversat o perioadă de înviorare în noiembrie şi începutul lunii decembrie, pentru ca sfarsitul anului 2001si inceputul lui 2002 să fie marcat de noi scăderi provocate de dezastrul companiei de electricitate “Enron” - ce a pus sub semnul întrebării productivitatea reală şi sănătatea financiară a corporaţiilor americane.


Perspective


Statele Unite vor ieşi din recesiune în primăvara acestui an (2002) cu "noua economie" în stare de funcţionare, eforturile pentru desfăşurarea războiului împotriva terorismului reprezentând o pârghie importantă a creşterii economice în următorii ani. Aceasta este concluzia primului raport economic al preşedintelui Bush prezentat la sfârşitul lunii ianuarie 2002, ce analizează evoluţia trecută, prezentă şi perspectivele economiei americane, dar care evidenţiază şi filozofia economică a preşedintelui.


Potrivit aprecierii analiştilor americani raportul noului preşedinte este mai mult triumfal, el apreciind că în 2002 economia Statelor Unite va înregistra o creştere de 2,7%, pentru ca în anii următori această creştere să se accelereze la 3,8%, stabilizându-se la o medie de 3,1% până în anul 2012.


În contrast cu aceste aprecieri optimiste, experţii OCDE, în ultimul lor raport conjunctural semestrial publicat în noiembrie 2001, estimează pentru economia SUA un ritm de creştere de numai 0,7% în 2002. De asemenea, ultimul raport economic al FMI, publicat în decembrie 2001, avansează în cazul economiei SUA un ritm de creştere doar de 0,8% în 2002.


Într-un studiu elaborat de un grup de cercetători canadieni şi publicat în decembrie 2001, prognoza privind înviorarea activităţii economice în Statele Unite este apreciată a se înregistra spre sfârşitul primului semestru 2002, accelerarea ritmului de creştere din a doua parte a anului 2002 fiind estimată la 3,5%, pentru întreg anul 2002 fiind estimat un ritm de creştere a PIB de 1,3%.


FED-ul, susţine studiul, va începe o progresivă creştere a ratei dobânzii de bază în a doua parte a anului, creşterile însumate în 2002 fiind apreciate la 1-1,25 puncte procentuale.

Rata şomajului se estimează că va creşte la 6% la începutul anului 2002, urmând să scadă spre sfârşitul anului şi în cursul lui 2003, la 5%.

În ce priveşte efectele campaniei antiterorism asupra productivităţii muncii, raportul apreciază că aceasta va determina o reducere a ratei productivităţii "deoarece o mare parte din forţa de muncă şi din capitaluri vor fi alocate producţiei pentru apărare în detrimentul celei de bunuri şi servicii". Dublarea bugetului pentru apărare va duce la o reducere cu 0,6% sub potenţialul economiei, în următorii 5 ani - aprox. 300 mlrd dolari (în preţuri curente) la nivelul actual al PIB.

Prognozele avansate de analiştii independenţi sunt însă mai reţinute. Faptul că FED-ul a hotărât la reuniunea sa de la sfârşitul lunii ianuarie 2002 să nu mai opereze o nouă reducere a ratei dobânzii de bază este un semn, spun specialiştii, că există elemente ce arată că economia americană începe să se redreseze.

Indicele încrederii consumatorilor s-a majorat pentru a doua lună consecutiv, de la un nivel de 94,6 în decembrie 2001, la 97,3 în ianuarie 2002.

Deşi rata şomajului a continuat să crească (în ritmuri mai reduse, însă) optimismul americanilor a început să revină. Reducerea ratelor dobânzilor de la sfârşitul anului trecut, ce au permis milioanelor de americani să-şi refinanţeze creditele ipotecare la rate mult mai reduse, au determinat o creştere a cumpărărilor de locuinţe şi a vânzărilor de bunuri de folosinţă îndelungată.

Industria prelucrătoare dă, de asemenea, semne de înviorare. În decembrie, pentru a doua luna consecutiv comenzile de bunuri de folosinţă îndelungată au crescut cu 2%, creştere superioară anticipărilor. Totodată, comenzile din sectorul informatică şi electronică s-au majorat în decursul a trei luni consecutiv. Un alt semn încurajator este şi scăderea, pentru a unsprezecea lună consecutiv a stocurilor de bunuri de folosinţă îndelungată, ceea ce înseamnă că va urma o perioadă de ritmuri susţinute în industria prelucrătoare, dacă cererea se relansează.

În acest context, ajutată şi de faptul că dobânda directoare a FED se află la cele mai reduse niveluri din ultimii 40 de ani, se pare că economia americană a ieşit din impas.

După cum aprecia însă ministrul american de finanţe, este necesară o perioadă de timp pentru îndepărtarea dezechilibrelor acumulate într-un deceniu de creştere economică neîntreruptă. Flexibilitatea şi dinamismul economiei americane garantează relansarea economică. Este important însă ca aceasta să fie durabilă şi sănătoasă.

Tabel nr. 1

Evoluţia principalilor indicatori economici în perioada 1999-2000 -modificări, în termeni reali, în % faţă de perioda precedentă –

	INDICATORI 
	1999
	2000
	2001

estimări
	2002

previziuni

	Produs intern brut
	4,1
	4,1
	1,1
	0,7-1,3

	Producţie industrială
	3,5
	5,5
	5,8
	2,0

	Cerere internă totală din care:

- vol.investiţiilor productive
	5,2

8,0
	5,7

9,2
	1,1

3,2
	0,7

1,7

	Rata şomajului 

(% din tot. pop. act).
	4,2
	4,0
	5,8
	6,0

	Rata inflaţiei (ritm anual în %)
	1,8
	2,5
	2,9
	1,7

	Soldul bugetului federal (% din PIB)
	1,0
	2,3
	0,6
	-0,3

	Exporturi (creşteri reale în %)
	4,0
	11,7
	2,5
	2,9

	Importuri (creteri reale în %)
	12,5
	13,9
	2,8
	3,7

	Vol. Exporturilor (miliarde dolari)
	689,7
	781,1
	832,0
	915,0

	Vol. Importurilor (miliarde dolari)
	1018,7
	1257,6
	1292,0
	1340,0

	Sold balanţă comercială (miliarde dolari)
	-329,0
	-476,5
	-460,0
	-425,0

	Sold balanţă de plăţi curente 

( miliarde dolari)
	-332,0
	-428,0
	-430,0
	-410,0

	Dobânzile la fondurile federale (%)
	5,4
	6,5
	1,7
	-


SURSA: statistici naţionale; The Economist - ian. 2002, TD Economic Forecast - dec. 2001, OECD - Economic Outlook, nr.70 - nov 2001.

 

1.2.2. JAPONIA

Rodica VELCIU


La sfârşitul anului 2000 majoritatea analiştilor occidentali apreciau că economia Japoniei este pe cale să se redreseze, 2001 fiind considerat anul ce avea să marcheze relansarea celei de-a doua economii a lumii, investiţiile din sectorul privat urmând a fi “motorul” noii epoci prospere a Arhipelagului nipon. 


Nu au trecut decât câteva luni pentru ca aceste prognoze să fie infirmate în modul cel mai evident, economia japoneză intrând, în primăvara anului 2001, pentru a treia oară în ultimul deceniu, în recesiune.


Încetinirea ritmului de creştere a economiei americane, în principal, şi a celei mondiale în ansamblu au afectat producătorii japonezi, care şi-au văzut exporturile reduse drastic, piaţa internă fiind în ultimul deceniu un slab “aspirator” al produselor autohtone. Creşterea capacităţilor de producţie disponibile au obligat producătorii japonezi să-şi amâne într-o perspectivă incertă planurile de investiţii.


Analizând evoluţia economiei nipone în 2001, cotidianul “Le Figaro Économie” aprecia la începutul anului 2002 că, Japonia şi-a pierdut reperele, a doua economie a lumii părând a fi o economie debusolată. Creşterea economică negativă, agravarea fără precedent a ratei şomajului, consumul în scădere, au fost argumentele analistului francez pentru a-şi susţine afirmaţia. La toate acestea, se mai menţiona în articolul citat, se adaugă imaginea unui sistem bancar ce pare a se prăbuşi sub povara creanţelor neperformante, companiile japoneze ce se refugiază în China pentru plasamente mai performante şi reformele pe care gurvernul le-a anunţat de la începutul verii 2001 şi pe care întârzie să le pună în aplicare. Concluzia articolului era că, “Japonia trebuie să se desprindă de trecut pentru a-şi regăsi un suflu nou”.


Declinul activităţii economice a început în trimestrul II 2001, când ritmul real de creştere a produsului intern brut a scăzut cu 3,2% (ritm anual) pe ansamblul întregului an estimându-se o creştere negativă, de 0,7% (faţă de o creştere pozitivă de 1,5% în 2000).


În 2001 companiile japoneze s-au confruntat cu un climat economic nefavorabil, profiturile lor înainte de prelevarea impozitelor înregistrând cel mai puternic declin din 1975, în timp ce investiţiile private de capital s-au aflat în cădere liberă, scăzând cu 8,8%. Adâncirea economiei Japoniei într-o criză profundă, apreciază analiştii occidentali, s-a datorat şi dificultăţilor pe care marile companii le întâmpină în refinanţarea datoriilor prin noi emisiuni de acţiuni - datorită neîncrederii create de marile falimente ce s-au produs în ultimii ani, crescând în acest fel presiunea asupra băncilor. La aceasta se adaugă deflaţia, ce determină creşterea valorii reale a datoriilor marilor companii, acestea ajungând în imposibilitate de a-şi plăti datoriile.


În 2001 numărul de falimente înregistrate în Japonia a atins 19.441, în creştere cu 1,9% faţă de 2000. Totalul datoriei pe care întreprinderile falimentare l-au lăsat în sistemul bancar se ridică la 16.200 miliarde yeni (peste 130 miliarde dolari).


După preluarea funcţiei de prim-ministru de către Junichiro Koizumi în aprilie 2001, guvernul nipon s-a angajat în elaborarea şi punerea în practică a unui program de reformă, noul prim-ministru precizând că este hotărât să-l aplice chiar dacă acest lucru înseamnă o restrângere a activităţii economice, utilizând în acest sens termenul de “operaţie chirurgicală”. Valul de critici cu care s-a confruntat de atunci cabinetul său a crescut, mai ales datorită faptului că rezultatele nu s-au ridicat la nivelul aşteptărilor, iar problemele grave ale economiei şi societăţii japoneze s-au agravat.


Declarând în preambulul programului înaintat spre aprobare că “fără reforme structurale nu poate exista o renaştere a Japoniei”, noul guvern s-a angajat în redresarea situaţiei economice a ţării. Programul este fundamentat pe 3 direcţii principale de acţiune:

Asanarea sitemului bancar, prin reclasarea creditelor neperformante şi încercarea ca, în decurs de 2-3 ani, prin vânzarea activelor debitorilor sau restructurarea acestora prin procedura de lichidare judiciara sau de vanzare la licitatie, cu ajutorul unui organism creat pentru lichidarea creditelor ce au mai rămas să greveze bilanţurile băncilor, să se stabilească dispoziţiile finale: prin achiziţionarea de acţiuni de la bănci şi crearea unor noi pachete de acţiuni, precum şi organizarea de fonduri mutuale sau fonduri deschise pentru vânzare către investitori.

Implementarea reformelor structurale pentru crearea de noi locuri de muncă şi oportunităţi de investiţii şi creşterea productivităţii. În acest sens a fost elaborat un “plan în 7 puncte” cu sublinierea domeniilor prioritare: reforme ale reglementărilor din domeniul economic; reforma fiscală a situaţiei corporaţiilor şi îmbunătăţirea competitivităţii şi eficienţei economice; promovarea spiritului întreprinzător şi dezvoltarea sectorului tehnologiei informaţiei; extinderea oportunităţilor de angajare; reforma sistemului asigurărilor sociale şi restabilirea încrederii în acest sistem prin aşezarea finantelor acestuia pe baze sănătoase; reglementări pentru încurajarea sectorului privat şi implicarea lui într-o mai mare măsură în asigurarea de servicii sociale şi măsuri de revitalizare a pieţei imobiliare.

Iniţierea reformei fiscale pentru stăvilirea creşterii deficitului bugetar şi revenirea finanţelor statului la dimensiuni suportabile.

Se menţionează că, echilibrarea bugetului este un obiectiv rezonabil pe termen mediu. S-au menţionat, ca măsuri, emiterea de noi obligaţiuni de stat în valoare de 30.000 miliarde yeni în anul fiscal 2002 ( ce începe la 1 aprilie 2002) şi a fost schiţat un plan de cheltuieli reprezentând o încercare de reducere a acestora. 

Dacă se va trece la aplicarea acestui program, se va realiza o reducere substanţială a enormului deficit bugetar în anul fiscal ce va începe în curând.

A mai fost anunţată intenţia de a se pune capăt practicării veniturilor alocate în anumite scopuri (ex. construcţii de drumuri) şi acordarea de responsabilităţi sporite guvernelor locale, pentru autofinanţare.

În 2001 rata şomajului a înregistrat cel mai ridicat nivel postbelic, de 5,6%, acest fenomen datorându-se, potrivit aprecierii ministrului nipon de finanţe, atât restructurării la nivelul companiilor japoneze, cât şi numărului mare de falimente. El menţiona că aceasta tendinta va continua sa se manifeste, procesul de restructurare aflându-se la început.

Numărul şomerilor în 2001 s-a ridicat la 3,4 milioane persoane, depăşind nivelul de 3 milioane pentru al treilea an consecutiv.

Comentatorii occidentali relevă faptul că cele mai afectate categorii de angajaţi sunt bărbaţii de vârstă mijlocie şi cei în prag de pensionare, care sunt principalele “victime” ale planurilor de restructurare. “Până acum şomajul a afectat în principal categorii marginale ale populaţiei, tineri şi casnice, dar în prezent bărbaţii, care sunt susţinători de familie sunt vizaţi cu precădere. Acest lucru este îngrijorător” - aprecia un analist nipon. El estima că în lunile următoare rata şomajului va atinge 6% din populaţia activă a Japoniei.

Analiştii occidentali mai scot în evidenţă şi faptul că, în trecut, femeile renunţau la a-şi căuta un loc de muncă în perioadele critice, ajutând la menţinerea unei rate scăzute a şomajului. Deteriorarea veniturilor familiale ca urmare a pierderii locurilor de muncă a multor bărbaţi a determinat ca şi femeile să pornească în căutarea unui loc de muncă.

Spinoasa problemă a şomajului preocupă în mod deosebit guvernul japonez, la mijlocul lunii ianuarie 2002 o delegaţie condusă de ministrul sănătăţii, muncii şi protecţiei sociale făcând o vizită în Germania pentru a studia modelul german de stimulare a reducerii timpului de lucru. Ei au avut întrevederi cu sindicatele, cu membri guvernului, dar în principal au discutat cu conducerea companiei Volkswagen, care a experimentat programul de reducere a timpului de lucru “work-sharing”.

Prin acest program companiile îşi reduc costurile cu forţa de muncă stimulându-şi salariaţii să muncească mai puţin şi să se odihnească mai mult.

Economiştii japonezi se îndoiesc însă de eficienţa acestui program în companiile japoneze. “Dacă companiile pot reduce salariul pe oră pentru a compensa scăderea productivităţii ca rezultat al programului work-sharing, atunci acest program are sens. Numai că nu ştiu dacă sindicatele japoneze vor accepta o reducere salarială” - afirma un profesor de economie de la Universitatea Keio.

Japonezii muncesc cele mai multe ore şi primesc unele din cele mai ridicate salarii din ţările industrializate, este părerea unui economist de la compania de cercetare SRIC Corp. “Work-sharing este o idee bună. Numai că trebuie să învăţăm cum să ne petrecem mai bine concediile”- afirma el.

Reducerea puternică a producţiei industriale, provocată de restrângerea cererii externe ca şi a celei interne, este atribuită şi situaţiei din sectorul autovehiculelor, unde cererea a înregistrat un recul de 0,9% în 2001. În timp ce vânzările de autoturisme s-au majorat cu 1,3%, la 3,01 milioane unităţi, cele de camioane s-au diminuat cu 6,7%, la 1,02 milioane unităţi. 

Numărul unu al producătorilor japonezi de autovehicule, Toyota a vândut 1,71 milioane autoturisme (-2,9%), numărul doi, Nissan a avut o uşoară creştere a vânzărilor, cu 0,3% (731.625 unităţi) în timp ce Honda a cunoscut un an excepţional, cu o creştere de 22,9% a vânzărilor sale, la 559.772 autovehicule.

Autorităţile financiare japoneze, în colaborare cu experţii FMI au trecut la elaborarea unui studiu ce va determina liniile generale ale unui plan guvernamental ce va viza reducerea enormelor creanţe ce împovărează băncile japoneze, care depăşesc 230.000 miliarde yeni (aproape 2.000 miliarde dolari). În pofida reticenţelor sale, guvernul va trebui să decidă alocarea de fonduri publice pentru fuzionări şi naţionalizări de bănci, înainte de a le revinde. Însă acest proces va dura 2 sau 3 ani, estimează un înalt responsabil MITI (Ministerul Industriei şi Comerţului).

Vicepreşedintele FMI aprecia că, dacă deflaţia, cu care se confruntă economia japoneză de 3 ani va mai persista, Banca Japoniei va trebui să menţină o politică monetară cât se poate de relaxată, demonstrând mai multă supleţe în manevrarea masei monetare.

Autorităţile nipone au anunţat la începutul anului 2002 că, indicele preţurilor de consum a scăzut, pentru al treilea an consecutiv, cu 0,7% faţă de anul precedent.

Pentru stăvilirea deflaţiei, autorităţile japoneze au apelat la un ultim instrument al politicii sale economice, deprecierea monedei naţionale. După ce aproape tot anul 2001 cursul yenului s-a situat la un nivel mediu de 115-125 yeni/1 dolar SUA, în decembrie 2001 moneda niponă s-a depreciat cu 7%, atingând un nivel de 134 yeni/dolar, cel mai scăzut din ultimii trei ani.

Enorma datorie publică (140% din PIB) şi deficitul bugetar substanţial, ca şi revenirea la rata dobânzii “zero” lasă un spaţiu prea mic de manevră pentru apelarea la instrumente monetare sau fiscale. Existenţa unei monede slabe poate stimula exporturile şi, mult mai important, prin creşterea preţurilor de import, se poate stopa fenomenul deflaţiei.

Mulţi economişti se îndoiesc însă de eficienţa acestui din urmă instrument al politicii monetare. Cu o economie a Statelor Unite ce se zbate ea însăşi să iasă din recesiune şi cu economiile ţărilor UE aflate în încetinire de ritm este greu de crezut că această minimă reducere a preţurilor de export va relansa cererea externă pentru produsele japoneze.

Economiştii de la “Morgan Stanley” susţin că, pentru a stimula o creştere a exporturilor japoneze cu 1%, yenul ar trebui să suporte o depreciere de 10%. Scăderea cursului monedei naţionale va putea determina, cel mult o stagnare a salariilor din străinătate ale filialelor companiilor japoneze, beneficiile economice reale fiind neglijabile. Cât despre rolul acestuia în stoparea deflaţiei analiştii sunt sceptici, cererea internă aflată la cote foarte reduse făcând aproape imposibila reflectarea creşterii preţurilor de export în preţurile cu amănuntul de pe piaţa japoneză. Este luată de exemplu perioada 1995-1998, când yenul s-a depreciat cu 72% faţă de dolarul american. Deşi preţurile de import au crescut cu 12%, preţurile cu ridicata au rămas neschimbate.

“Pentru o creştere semnificativă a preţurilor este necesară o depreciere a yenului mult sub nivelul pe care partenerii comerciali ai Japoniei l-ar putea accepta şi chiar şi atunci s-ar putea numai să determine o simplă creştere de preţuri fără o apariţie a inflaţiei” - susţine un expert bancar american. Departe de a combate inflaţia, un yen slab va forţa companiile nipone să suporte costurile mai ridicate ale materiilor prime din import, aducându-le pe unele în stare de faliment.

Dacă avantajele potenţiale ale unui yen depreciat sunt greu de cuantificat, dezavantajele sunt evidente. Există Există riscul apariţiei, în ţările concurente din spaţiul asiatic, a fenomenului “vinde valori japoneze”, operatorii de bursă adaptându-se perspectivei unei deprecieri subtanţiale a monedei japoneze. Majoritatea analiştilor se tem că ar putea interveni o scădere a cursurilor obligaţiunilor guvernamentale, ceea ce ar creea probleme serioase băncilor japoneze, aflate deja în dificultate, ale căror active sunt plasate în mare măsură în obligaţiuni de stat.

Scăderea cursului acestora ar putea reduce posibilitatea băncilor de a acorda împrumuturi, menţinerea ratelor dobânzilor la cote minime fiind necesară stimulării cererii interne.

“Credit Suisse First Boston” a utilizat un model economic pentru a calcula impactul scăderii cursului yenului asupra economiei. Potrivit acestor calcule, dacă yenul se depreciază cu 10% comparativ cu nivelul din decembrie 2001 – la 135-140 yeni/dolar, presupunând totodată că celelalte monede ale ţărilor asiatice rămân stabile, rata inflaţiei va rămâne uşor negativă şi în 2002 şi în 2003. Dacă însă deprecierea se accentuează, de exemplu cu 25%, la 150 – 160 yeni/dolar, acest nivel ar putea fi suficient pentru stoparea deflaţiei în Japonia. Experţii însă avertizează asupra probabilităţii ridicate a deprecierii concomitente şi a celorlalte monede asiatice, ceea ce ar putea determina scăderea preţurilor de import, împingând rata inflaţiei periculos de aproape de nivelul zero în SUA şi ţările UE. Astfel deflaţia ar fi pur şi simplu transferată din Japonia în altă zonă.

Concluzia analizei este că, deprecierea monedei naţionale nu este o soluţie pentru rezolvarea gravelor probleme economice cu care se confruntă Japonia.

Politica de depreciere a monedei japoneze a fost în dese rânduri criticată de oficialii ţărilor vecine, în principal de China şi Coreea de Sud. Opinia specialiştilor însă este că, aceste ţări au puţine motive să se teamă de un “yen slab”, aceste monede fiind la rândul lor legate de dolarul american. Se oferă exemplul anilor 1995-98, când yenul a scăzut puternic faţă de dolar (şi deci şi faţă de won-ul sud-coreean legat la rândul său de moneda americană), iar Japonia nu a câştigat nici un segment de piaţă în faţa Coreei de Sud, exporturile acesteia crescând mai rapid decât cele ale Japoniei. 

Dacă se fac corecţiile în funcţie de diferenţele de rată a inflaţiei se constată că majoritatea monedelor asiatice se află sub nivelul yenului japonez. Aceasta explică declinul puternic al deficitului comercial al ţărilor emergente din Asia de sud-est în relaţiile cu Japonia, de la 59 miliarde dolari deficit anual în perioada 1995-97, la numai 19 miliarde dolari în 2001.

La începutul anului 2002, primul ministru Junichiro Keizunei a făcut un turneu în mai multe ţări ale Asiei de sud-est, membru ASEAN în cadrul unui plan de contracarare a influenţei Chinei în regiune, după cum aprecia cotidianul francez “Le Figaro”.

Scopul principal al misiunii primului ministru a fost de a relansa cooperarea economică a Japoniei cu ţările ASEAN, pentru a-şi menţine influenţa în zona asiatică, şi a anihila pericolul pe care-l reprezintă China în a deveni lider zonal. De altfel, China a propus la sfârşitul lunii noiembrie 2001 crearea unei vaste zone de comerţ liber într-o perioadă de 10 ani, între China şi ASEAN, zonă ce va cuprinde peste 1,7 miliarde consumatori şi va derula un volum de schimburi comerciale de peste 1.000 de mlrd. dolari.

Autorităţile nipone şi-au propus ca prin această vizită să iniţieze o mai strânsă colaborare în ce priveşte liberalizarea investiţiilor şi a încheierii de acorduri privilegiate în domeniul tehnologiilor de vârf, al informaticii şi energiei cât şi a dreptului de proprietate intelectuală. Pe termen lung se are în vedere crearea unei zone de comerţ liber între Japonia şi ASEAN, asigurând astfel un debuşeu sigur al produselor şi investiţiilor nipone.

Restrângerea cererii mondiale a determinat o diminuare a excedentelor balanţei comerciale şi ale balanţei de plăţi curente ale Japoniei în 2001.

Excedentul balanţei comerciale, estimat la 89 miliarde dolari, deşi în evident declin comparativ cu anul precedent (101 miliarde dolari), a fost realizat în condiţiile deprecierii monedei naţionale, care a determinat creşterea competitivitătii produselor japoneze pe piaţa externă.

Majoritatea soldului excedentar al balanţei “invizibilelor” a dus la obţinerea unui sold al balanţei de plăţi curente de 108 miliarde dolari, în scădere totuşi faţă de nivelul de 117 miliarde dolari obţinut în 2000.

Previziuni

În prognozele elaborate de autorităţile nipone, precum şi de Departamentul de Cercetări Economice al “Bank of Montreal” privind evoluţia economiei Japoniei în 2002 şi 2003 perspectivele nu sunt foarte încurajatoare.

Luând în calcul o posibilă relansare a economiei americane ce ar presupune o înviorare a activităţii investiţionale şi o stimulare a cererii interne a Statelor Unite, aceasta ar influenţa pozitiv activitatea economică în Arhipelagul nipon. Reluarea fluxurilor de capital şi al comerţului cu principalul său partener ar relansa activitatea în multe sectoare ale economiei japoneze.

Totuşi persistenţa sumelor uriaşe ce reprezintă credite neperformante, în sistemul bancar sume ce nu se pot întoarce în circuitul economic şi a unei politici fiscale neutre, limitată de existenţa unui deficit bugetar şi a unei datorii publice împovărătoare vor împiedica instalarea unui ritm alert al relansării economice în Japonia. Pentru 2002, se estimează, în continuare, o creştere economică negativă, de 0,4% şi menţinerea unei rate ridicate a şomajului, de 5,7%, ceea ce va menţine preţurile de consum la niveluri reduse, deflaţia continuând să persiste.

Potrivit experţilor OCDE, în 2002, cererea internă va continua să rămână la niveluri reduse în Japonia, ca urmare a creşterii ratei şomajului şi stagnării creşterilor salariale. Pachetul de măsuri de stimulare a ocupării forţei de muncă propus de guvernul nipon este limitat, opinează experţii respectivi.

Ca urmare a încetinirii economice intervenite în primul trimestru al anului 2001, Banca Japoniei a reconfigurat politica sa monetară, stabilind un nivel al rezervelor valutare de 5.000 miliarde yeni, suficient pentru revenirea la rata de refinanţare “zero”. În august acest nivel a fost majorat la 6.000 miliarde yeni când tendinţele deflaţioniste s-au intensificat. În studiul elaborat de experţii OCDE mai este menţionat că Banca Japoniei a anunţat că îşi va spori achiziţiile de obligaţiuni de stat pe termen lung (aşa numitele operaţiuni “RINBAN”) pentru a putea susţine acest nivel ridicat al rezervelor. Menţinerea acestei politici – afirmă studiul – va rămâne în vigoare până când indicele preţurilor de consum va înregistra un nivel zero sau peste zero, raportat la anul anterior.

Experţii OCDE apreciază că, produsul intern brut va înregistra în continuare creşteri negative de –0,9% în 2002 (-0,8% în 2001), iar procesul deflaţionist se va accentua, în ciuda măsurilor luate, la –0,8% în 2002, comparativ cu 0,7% în 2001. Trecerea la o creştere economică pozitivă, de 1,0%, este amânată, în opinia experţilor OCDE, pentru 2003.

Tabel nr. 1

Evoluţia pricipalilor indicatori economici ai japoniei în perioada 1998 -2002

-modificări procentuale- 

	INDICATORI
	1999
	2000
	2001 (estimări)
	2002 (previziuni)

	Produs intern brut
	0,2
	1,5
	-0,7
	-0,9

	Producţie industrială
	1,0
	5,4
	-7,9
	-5,1

	Cerere internă totală
	0,5
	1,3
	-2,1
	1,2

	Investiţii private în economie
	-1,2
	0,9
	-0,8
	1,3

	Rata inflaţiei
	-0,5
	-0,7
	-0,7
	-0,9

	Rata şomajului

(%din totalul populaţiei active)
	4,7
	4,7
	5,6
	5,7

	Deficit bugetar (în % din PIB)
	-7,0
	-6,0
	-6,4
	-6,0

	Rata dobânzii overnight (%)
	0,2
	0,1
	0,05
	0,00

	Volumul exporturilor 

- ritm de creştere, %
	2,1
	9,8
	-8,8
	3,3

	Volumul importurilor

- ritm de creştere, %
	9,6
	11,1
	-3,6
	2,7

	Sold balanţă comercială (mlrd. $)
	123,1
	101,0
	89,0
	103,0

	Sold balanţă de plăţi curente (mlrd. $)
	106,9
	117,0
	108,0
	110,0

	Curs de schimb al yenului în raport cu $ SUA (1$-n yeni, curs mediu anual)
	113,843
	107,795
	121,538
	130-140


Surse: - “OCDE – Economic Outlook”, no. 70/nov.2001


 - “IMF – World Economic Outlook”, dec. 2001, Washington, Paris.

 

 

 

1.2.3. GERMANIA

dr. Liliana RADULESCU


În anul 2001 Germania a cunoscut o înrăutăţire a situaţiei economice găsindu-se la sfârşitul anului chiar într-un proces de “recesiune tehnică” (2 trimestre de scădere absolută consecutivă a ritmului de creştere a PIB). Guvernul lui Gerhard Schro der nu a reuşit să profite de excelentele rezultate pe care le înregistrase economia germană în anul 2000, pe de o parte, iar pe de altă parte, tragicele evenimente din 11 septembrie 2001 petrecute în S.U.A. au avut un impact negativ major asupra evoluţiei economiei acestei ţări. De altfel, se apreciază că, dintre toate ţările membre ale UE, economia Germaniei a fost cel mai drastic influenţată negativ de situaţia economică nefavorabilă produsă pe plan mondial după 11 septembrie.


De asemenea, analiştii economici occidentali apreciază că, la mai puţin de un an până la alegerile legislative (vor avea loc în toamna lui 2002), este foarte dificil pentru politicienii germani să facă faţă unei avalanşe de rezultate nesatisfăcătoare care s-au înregistrat de la începutul şi până la sfârşitul anului 2001, cum ar fi: industria şi-a redus drastic performanţele, sectorul construcţiilor este în plină criză, exporturile se află în “cădere liberă”, şomajul a crescut încontinuu, atingând la sfârşitul anului 4,0 milioane de şomeri, cel mai mare nivel înregistrat în ultimii 3 ani. În ciuda unei reforme fiscale elaborate în 2000 şi, apreciate ca eficientă, consumul intern a scăzut continuu şi climatul afacerilor în landurile din vestul ţării s-a deteriorat, atingând cel mai scăzut nivel din mai 1999.


Conform Raportului economic anual publicat de Institutul de Cercetări Economice din Berlin în ianuarie 2002, nu numai situaţia economică este în declin ci şi finanţele publice se află în “derapaj”. Astfel deficitul public oscilează între 2,5 şi 2,7% din PIB, la limita nivelului de 3% din PIB impusă de Pactul european de stabilitate şi creştere de la Maastricht.


În aceste condiţii, experţii occidentali au apreciat că în 2001 Germania a pierdut ocazia să mai fie “locomotiva” economiei vest-europene.


Analiza conjuncturii economice curente relevă faptul că, economia Germaniei a înregistrat în anul 2001 o încetinire accentuată a ritmului de creştere după o evoluţie foarte bună în anul 2000.


Cele 6 institute de cercetări economice din Germania au estimat că această înrăutăţire economică s-a materializat în atingerea unui ritm real de creştere a produsului naţional brut de numai 0,75% în 2001, comparativ cu 2,2% în 2000 (cel mai scăzut ritm de creştere înregistrat în Germania în ultimii 10 ani).


În prima parte a anului 2001 s-au înregistrat rezultate relativ bune aproape la toţi indicatorii economici (mai puţin şomaj), conforme cu estimările făcute la sfârşitul anului 2000. În a doua jumătate a anului, în schimb, aceste evoluţii au fost apreciate drept “catastrofale” (ritmul de creştere economică fiind negativ atât în trimestrul III cât şi în trimestrul IV faţă de precedentele 2 trimestre, -0,3% şi respectiv -0,5%).


Înrăutăţirea ritmului de creştere economică în cursul anului 2001 este atribuită de experţii germani următorilor factori:

- scăderea volumului activităţii investiţionale comparativ cu anul 2000, în special în sectorul construcţiilor (-5,0% comparativ cu 2% în 2000);

- scăderea deosebită a volumului producţiei industriale (5,0% faţă de o creştere de 4,5% în 2000, datorată, în special, reducerii cererii externe din partea principalilor parteneri vest-europeni şi S.U.A., dar şi din partea statelor central şi în special, est-europene (Rusia fiind cel mai important partener în 2001 a fost şi ea confruntată cu probleme în 2001);

- scăderea semnificativă a exporturilor germane în 2001, comparativ cu 2000 datorită conjuncturii nefavorabile existente pe plan mondial (5,1% faţă de 10% în 2000).


Scăderea semnificativă pe are a avut-o producţia industrială germană în 2001 (-5,0%) s-a datorat şi scăderii sensibile a cererii interne (-1,7% comparativ cu 1,8% în 2000) şi a unei situaţii nefavorabile existente în evoluţia diverselor sectoare productive.


Astfel că, comparativ cu anul trecut, când sectorul construcţiilor, industria chimică, industria materialelor plastice au cunoscut ritmuri pozitive de creştere, în anul 2001 ele au evoluat negativ, adâugându-se celorlalte ramuri industriale cu ritmuri pozitive dar mai mici decât cele înregistrate în 2000, cum ar fi: construcţiile de maşini, confecţii, încălţăminte, electronică şi electrotehnică etc.


În iunie 2001, Asociaţia producătorilor din industria chimică din Germania estima, că pe ansamblul anului producţia în domeniu va scădea cu 3% faţă de 2000. Evoluţia nefavorabilă a cererii de produse pe piaţa vest-europeană şi pe cea nord-americană se datorează, în principal, efectelor negative de pe aceste pieţe.


După ce reuşise în 1999 şi 2000 să depăşească cea mai profundă criză pe care a cunoscut-o în perioada postbelică în industria construcţiilor de maşini s-a confruntat în 2001 din nou cu probleme economice serioase. Potrivit datelor Uniunii constructorilor de maşini germani (VDNA), producţia acestei ramuri a înregistrat o scădere de 6% în 2001 faţă de o creştere de 8% în 2000. Destabilizarea situaţiei pe o serie de pieţe şi, în principal, în S.U.A., a contribuit, de asemenea, la scăderea exportului german de maşini şi utilaje. În vederea restabilirii situaţiei în aceasta principală ramură industrială guvernul german, împreună cu federaţia industriei de specialitate au alocat 1,2 miliarde mărci pentru realizarea unui program de dezvoltare a tehnologiei în domeniul aeronauticii în această ţară până în anul 2002.


Conform datelor furnizate de Oficiul de statistică din Urisbaden pentru 2001 s-a estimat o creştere a ratei inflaţiei de 2,5% comparativ cu 1,8% în 2000 şi 0,8% în 1999. 


Conform datelor publicate de Oficiul federal al muncii din Nü renberg, în 2001 rata şomajului a crescut simţitor, comparativ cu 2000, atingând cel mai mare nivel din ultimii 3 ani (9,6% din totalul populaţiei active) şi aceasta în ciuda angajamentului luat faţă de cancelarul german Gerhard Schro der în anul electoral 1998 că va scădea numărul şomerilor la sub 3,0 milioane persoane până în 2002. La sfârşitul anului 2001 numărul şomerilor era de 3,963 milioane persoane, apreciindu-se că la începutul anului 2002 să atingă chiar 4,0 milioane persoane. Această scădere s-a datorat, în primul rând, evoluţiei nefavorabile a economiei germane în 2001 şi a nerealizării programului de măsuri antişomaj elaborat la sfârşitul anului 1999.


În legătură cu şomajul, cancelarul german Gerhard Schro der încercând să se disculpe, afirmă că “depăşirea acestei mari probleme a secolului, şomajul, nu poate să reuşească decât cu participarea tuturor factorilor activi din societate. O soluţie unică pentru această problemă nu există. Este necesar ca politica fiscală, reducerea contribuţiilor, strategia pe termen lung în domeniul investiţiilor şi politica salarială să se completeze reciproc”. Ca urmare trebuie iniţiată o “Alianţă pentru muncă” care prin măsurile pe care urma să le ia, cum ar fi: degrevarea în cadrul cheltuielilor salariale auxiliare, reformă fiscală, iniţierea unui program de urgenţă pentru combaterea şomajului în rândul tineretului, să contribuie la diminuarea numărului de şomeri. Dar această Alianţă nu a fost înfăptuită în 2001, se speră că se va realiza în 2002 când problema şomajului va fi una din problemele cheie ale alegerilor legislative din toamnă.


Situaţia şomajului diferă şi a diferit întotdeauna în landurile germane. Statisticile afirmă că în landurile din est persistă un şomaj foarte ridicat (în 2001 = 17%) din populaţia matură faţă de 11,2% în 2000, în timp ce în cele din vest rata şomajului este mai mică (6% în 2001).


Pe planul relaţiilor comerciale externe ale Germaniei, anul 2001 a fost tot un an nefavorabil, deşi, în prima parte a sa realizările au fost relativ mai bune, dar după 11 septembrie 2001 s-au deteriorat foarte tare.


Exporturile, pe ansamblul anului, au crescut cu numai 5,1% comparativ cu nivelul record (din ultimii 10 ani) înregistrat în 2000, şi anume de 12,5%.


Volumul importurilor a scăzut relativ la rândul său, înregistrând o creştere de doar 2,5% comparativ cu 9,3% în 2000. Creşterea mai mare a exporturilor decât a importurilor în 2001 a determinat o uşoară majorare a excedentului tradiţional al balanţei comerciale, la 70,7 miliarde dolari, faţă de 56 miliarde dolari în 2000.


Pentru 2001, datele provizorii relevă un sold pasiv al balanţei de plăţi curente de numai 0,5 miliarde dolari, net mai mic decât cel înregistrat în 2000 (-20,1 miliarde dolari) ca urmare în special, a diminuării soldului deficitar al balanţei comerţului invizibil şi a creşterii excedentului balanţei comerciale.


Pe plan financiar politica Bundesbank-ului a fost în 2001 destul de relaxantă, Germania abia putându-şi încadra deficitul bugetar de 2,6% din PIB în criteriul prevăzut de Tratatul de la Maastricht (3% din PIB).


În anul 2001 s-a înregistrat o depreciere a cursului de schimb al mărcii faţă de dolarul american de circa 3% comparativ cu 2000, cotaţia medie ianuarie -decembrie (calculată după evoluţia la Bursa din Londra) fiind de 2,1800 mărci pentru un dolar american, comparativ cu 2,1230 mărci la dolar în 2000, principala cauză fiind poziţia forte permanentă a dolarului american în 2001 pe pieţele ţărilor din zona euro.


Perspective


Conform principalelor 6 institute de conjunctură din Germania şi a altor principale instituţii economice şi financiare din Germania dezvoltarea economică în Germania în anul 2002 se va desfăşura după 2 scenarii:

- primul prevede că Germania va trece în primul trimestru printr-o scădere a activităţii economice, poate chiar o recesiune căreia îi va urma o redresare spectaculoasă în trimestrul II al anului 2002. Acest scenariu se bazează pe o înviorare a activităţii economice în S.U.A.;

- al doilea scenariu, are ca premisă o recesiune mai îndelungată în economia americană, ceea ce va determina o întârziere a redresării economice în celelalte ţări principale partenere, inclusiv în Germania. Acesta este un scenariu alarmant pentru guvernul Schro der, deoarece dacă creşterea economică în S.U.A. va fi foarte mică sau negativă în 2002 şi economia germană se va afla în recesiune economică tot anul.


Anul 2002 va fi un an puternic marcat de alegerile legislative din luna septembrie. În acest scop guvernul german actual, care deja în 2001 a pierdut din popularitate datorită rezultatelor negative ce s-au înregistrat în majoritatea sectoarelor (în principal reputaţia stopării flagelului şomajului şi existenţa unei politici fiscale prea relaxate), va încerca să adopte măsuri de stimulare a activităţii economice. Acestea ar putea fi următoarele:

- reducerea fiscalităţii, care să-şi manifeste efectul în 2003 şi 2005;

- stimularea mai puternică a activităţii investiţionale în sectorul bunurilor de echipament (prin elaborarea unor programe şi impulsionarea investiţiilor pentru dotarea tehnică de ultimă oră a armatei şi a poliţiei). După atacurile din 11 septembrie 2001 din S.U.A., Germania a cheltuit 1,37 miliarde de dolari S.U.A. pentru asigurarea securităţii interne şi externe a statului (măsură ce a fost foarte bine primită de populaţia germană);

-acordarea unor stimulente mai însemnate întreprinderilor mici şi mijlocii (constituind, în principal, în deducerea taxelor pe care trebuie să le plătească din impozitul pe venit); acest lucru va crea noi impulsuri pentru creşterea consumului.


Conform celor 2 scenarii anticipate de către principalele institute de cercetări economice şi de către alte autorităţi oficiale germane produsul naţional brut va înregistra în anul 2002 un ritm de creştere de 0,6% în cazul celui mai sumbru scenariu şi de 1% în cazul celui mai optimist.


În orice caz, aşa cum afirmă şi preşedintele Federaţiei Băncilor Germane “în 2002 Germania nu va mai fi pe ultimele locuri dintre ţările zonei euro (aşa cum a fost în 2001), dar nici “locomotiva” aşa cum a fost în deceniul precedent”. Activitatea investiţională va fi mai dinamică decât în 2001, mai ales că guvernul va lua măsuri în acest domeniu, astfel investiţiile în bunuri de echipament vor creşte în volum cu 6,5%.


Rata inflaţiei va înregistra, o uşoară scădere în 2002, urmând a se situa la un nivel de 1,7% (2,5% în 2001), ca urmare a unei uşoare creşteri a cererii de consum şi a unei majorări mai mici a preţurilor la unele bunuri şi servicii.


Experţii Biroului federal de statistică estimează pentru 2002 obţinerea unui excedent comercial pe ansamblul Germaniei, de circa 80 miliarde dolari.


Ministrul de finanţe, Hans Eichel a afirmat în cursul lunii decembrie 2001, într-o conferinţă de presă că, Bundesbank-ul va promova o politică mult mai restrictivă în 2002, menită să reducă deficitul bugetar la 2,3% din PIB.

 

 

Tabel nr. 1

Evoluţia principalilor indicatori macroeconomici ai Germaniei în perioada 1999-2002

- modificări în % faţă de anul precedent -

	Indicatori
	1999
	2000
	2001x
	2002xx

	PNB, creşteri reale, %
	1,6
	2,2
	0,7
	0,6-1,0

	Producţia industrială, creşteri reale, în %
	1,5
	4,5
	-5,0
	0,5

	Cerere internă, %
	2,2
	1,8
	-1,7
	0,9

	Consum particular, creşteri reale, în %
	1,5
	1,8
	0,5
	0,8

	Consum public, creşteri reale, în%
	0,5
	0,4
	0,1
	0,3

	Rata inflaţiei, %
	0,8
	1,8
	2,5
	1,7

	Sold bugetar, % din PIB
	-1,4
	-1,3
	-2,6
	-2,3

	Rata şomajului, % din totalul populaţiei active
	9,8
	9,2
	9,6
	9,3

	Exporturi, creşteri reale, %
	4,3
	12,5
	5,1
	6,0

	Importuri, creşteri reale, %
	4,0
	2,3
	2,5
	3,0

	Sold balanţă comercială, miliarde dolari SUA
	72,7
	56,0
	70,7
	80,0

	Sold balanţă plăţi curente, miliarde dolari SUA
	-18,0
	-20,1
	-0,5
	13,8

	Curs de schimb (1 dolar = n mărci)
	1,8364
	2,1230
	2,1000
	...


x) estimări; xx) previziuni

Sursa: Statistisches Bundesamt Berlin, “OECD Economic Outlook” no.40, noiembrie 2000, Paris, “IMF World Economic Outlook”,decembrie 2001.

 

 

 

 

1.2.4. FRANŢA

Eugen ANDREESCU


După excepţionala creştere economică de 3,4% din anul 2000, perspectivele pentru economia franceză în anul 2001 se anunţau încurajatoare. Beneficiară a unui consum intern robust (principalul motor al creşterii) o inflaţie scăzută (sub 1,0%), un grad de utilizare a capacităţilor productive situat la cel mai ridicat nivel după 1990 încoace, economia din Hexagon a debutat promiţător în primul semestru al anului 2001, susţinută şi de o ameliorare importantă a nivelului de viaţă şi un şomaj în scădere. Treptat, contextul internaţional a devenit din ce în ce mai nefavorabil, principalele puteri ale lumii (S.U.A., Japonia, Germania) îndreptându-se clar către recesiune. Pe acest fond, era imposibil ca Franţa să facă excepţie şi să-şi continue creşterea susţinută din anul precedent. Cu toate acestea, creşterea P.I.B. în anul 2001 (+2,0%) înregistrată de Franţa este superioară atât mediei pe Uniunea Europeană (+1,7%) cât şi celei de la nivelul zonei EURO (+1,3%). Având în vedere şi deteriorarea bruscă a climatului internaţional după atacurile teroriste din 11 septembrie de la New York, performanţa economiei franceze din anul 2001 nu este de neglijat.


De altfel, Raportul OCDE din luna iunie 2001, evidenţia un tablou foarte optimist pentru economia franceză: “Producţia industrială rămâne puternică, crearea de noi locuri de muncă viguroasă iar şomajul a scăzut până la cel mai mic nivel din ultimii 10 ani”.


Investiţiile de capital au fost importante, capacităţile de producţie au atins un înalt grad de utilizare (89%) încorporând în acelaşi timp şi noi tehnologii. Exporturile au fost şi ele consistente, în special, prin vânzări directe în afara ţărilor din Uniunea Europeană. 

FISCALITATE


Guvernul francez a implementat începând cu anul 2001 un program de reducere a taxelor care prevede o reducere graduală a impozitării veniturilor personale şi a profiturilor companiilor. De asemenea, partenerii sociali au decis o reducere a contribuţiei la Fondul de şomaj (UNEDIC). Astfel, în 2001 s-a prevăzut o reducere a taxelor cu echivalentul a 1% din P.I.B. iar în 2002 cu 0,8% din P.I.B. Planul multianual pentru cheltuielile publice prevede o restrângere a ritmului de creştere la 1,8% în 2001 şi 1,6 % în 2002 dar acest lucru va fi foarte greu de realizat având în vedere rapida creştere a cheltuielilor de sănătate.

FINANŢELE PUBLICE


Efectele încetinirii activităţii pe ansamblul economiei franceze s-au făcut deja simţite încă din trimestrul IV în privinţa finanţelor publice. Deficitul înregistrat în anul 2001 va fi superior previziunilor din Programul plurianual al finanţelor publice pentru perioada 2000-2004. Această deteriorare nu pare însă una alarmantă, ea explicându-se prin jocul « stabilizatorilor automatici» , fiind una provizorie şi care nu necesită măsuri corective. Totuşi, în vederea revenirii la starea de echilibru, viitoarele programe de stabilitate vor trebui să prevadă o domolire a cheltuielilor publice pentru a permite o ajustare substanţială în perioada 2003-2004. Ţinerea sub control a cheltuielilor publice va constitui cheia de boltă a politicii macroeconomice franceze pentru mai mulţi ani de aici încolo.


Principalul obiectiv este acela al frânării cheltuielilor destinate asigurărilor de sănătate şi cele ale colectivităţilor locale. Stăpânirea acestor cheltuieli va fi esenţială pentru a putea realiza în următorii ani o reducere a impozitelor şi a prelevărilor fiscale. Această cerinţă a devenit imperioasă după ce în anul 2000 cheltuielile medicale din “Regimul general de securitate socială a salariaţilor” au crescut alarmant cu 6,3%, mai mult decât dublu obiectivului fixat de Parlament (+2,5%) iar în anul 2001 au crescut cu 4,1%. Rezultatele definitive nu sunt încă cunoscute pentru alte regimuri (agricultori şi profesii liberale) ceea ce ar putea agrava bilanţul pentru anul 2001. Toate regimurile cumulate pentru anul 2000 au atins 308,8 miliarde F.F. cu 17,2 miliarde F.F. mai mult decât obiectivul fixat iniţial (291,6 miliarde F.F.).

REFORME STRUCTURALE


Conform raportului OCDE din luna decembrie 2001, Franţa este angajată în reformarea domeniului forţei de muncă şi a sectorului telecomunicaţiilor. Măsuri parţiale de reformare au fost adoptate şi în sectorul energiei electrice, o activitate tradiţional monopolistă în Hexagon. La capitolul nerealizări pot fi amintite slabele progrese făcute în acceptarea concurenţei în domeniul transporturilor feroviare, al gazelor naturale şi al serviciilor poştale. În actuala conjunctură macroeconomică accelerarea reformelor structurale va permite Franţei să revină la o creştere economică durabilă şi neinflaţionistă. 

BALANŢA COMERCIALĂ.

Performanţele-record înregistrate de exporturile franceze în perioada 1993-1999 care erau însoţite de comunicate triumfaliste s-au oprit la anul 2000. Schimbarea de tendinţă a fost atât de brutală încât de la un excedent de 109 miliarde F.F. înregistrat în 1999 s-a ajuns la doar 13 miliarde F.F. în anul 2000. Este adevărat, degradarea soldului comercial a avut drept cauză principală un fenomen conjunctural, respectiv creşterea preţului ţiţeiului cu 56,9%, ceea ce a determinat o scumpire a facturii petroliere franceze cu 78 miliarde F.F. în anul 2000. În mod paradoxal, exporturile au crescut cu 13,8%, semn al unei bune competitivităţi, iar importurile au crescut cu 15,9%, în special datorită unui “boom” al investiţiilor în bunuri de echipament.

În anul 2001, exporturile şi-au încetinit în mod dramatic ritmul de creştere (doar 2,6%), acelaşi lucru fiind valabil şi pentru importuri (1,6%). Pe acest fond, soldul balanţei comerciale s-a îmbunătăţit remarcabil, de la un excedent de 13 miliarde F.F. în anul 2000 la peste 41 miliarde F.F. în anul 2001. exagon. 

INVESTIŢIILE STRĂINE


Franţa începe să devină din ce în ce mai atractivă pentru investiţiile străine directe, de la 44,2 miliarde EURO în 1999 la 47,9 miliarde de EURO în 2000 şi 50,8 miliarde de EURO în anul 2001. În schimb, investiţiile franceze în străinătate au regresat puternic în ultimul an, de la 113,2 miliarde EURO în 1999 la 187,2 miliarde EURO în 2000 şi doar 88,2 miliarde EURO în anul 2001. Această mişcare spectaculoasă se datorează reducerii la mai puţin de jumătate a investiţiilor franceze în străinătate (cumpărări de întreprinderi, participări durabile etc.) ea explicându-se prin fuziunile şi achiziţiile masive realizate de grupurile franceze în anul 2000. Cea mai importantă operaţiune realizată în anul 2001 a fost preluarea de către FRANCE TELECOM a operatorului britanic de telefonie mobilă ORANGE. De remarcat că, în prezent, investiţiile străine în Franţa reprezintă circa 3,4% din P.I.B. Faţă de 1,6% în anul 1997. Una din operaţiunile care a produs vâlvă în Franţa în 2001 a fost preluarea de către TOYOTA a unei uzine din Valenciennes, japonezii fiind acuzaţi că au urmărit doar preluarea clientelei, “savoir-faire”-ului, a patrimoniului şi în crearea de noi capacităţi de producţie. De asemenea, nu au fost văzute cu ochi buni nici holding-urile comune create de companii franceze cu altele străine în afara teritoriului francez, cum ar fi EADS, Euronext, Dexia şi Renault.

DESCENTRALIZAREA REGIONALĂ


Franţa va sărbători în anul 2002, douăzeci de ani de descentralizare care a condus la întărirea departamentelor şi a dat regiunilor rolul de colective locale dar niciodată nu s-a pus problema transferului de competenţe ale statului către teritoriu. Cheltuielile totale ale colectivelor teritoriale au crescut continuu, de la 87,5 miliarde F.F. în 1990 la 123 miliarde F.F. în 1999. De asemenea, cheltuielile care le-au fost transferate de către stat (ajutoare sociale, formarea ucenicilor, colegii, licee etc.) au fost într-o progresie continuă. Descentralizarea, care a bulversat arhitectura tradiţională comună-departament-regiune a organizat o competiţie deschisă între colectivităţi “dar a condus la o irosire a fondurilor publice” este de părere Jean-Pierre Balligand, vice-preşedinte al Institutului pentru descentralizare. Mai mult, disparităţile regionale nu s-au redus, decalajele continuând să crească, ajungându-se la raportul de 2:1 între Ile-de-France şi Languedoc-Roussillon, cele două regiuni situate la extremităţi.

Tabel nr. 1

P.I.B./loc în anul 2000 în cele 22 de regiuni ale Franţei

- în F.F. -

	TOTAL FRANŢA
	151,980

	1.
	ILE-DE-FRANCE 
	235.800

	2.
	RHÔ NE-ALPES
	158.100

	3.
	ALSACE
	156.700

	4.
	HAUTE-NORMANDIE
	150.270

	5.
	CHAMPAGNE-ARDENNE
	142.970

	6.
	PACA
	137.900

	7.
	BOURGOGNE
	137.600

	8.
	AQUITAINE
	137.000

	9.
	CENTRE
	135.100

	10.
	PAYS-DE-LA-LOIRE
	134.000

	11.
	FRANCHE-COMTE
	132.900

	12.
	MIDI-PYRENEES
	132.500

	13.
	AUVERGNE
	128.900

	14.
	BASSE-NORMANDIE
	128.100

	15.
	BRETAGNE
	126.900

	16.
	LORRAINE
	125.800

	17.
	PICARDIE
	124.800

	18.
	NORD-PAS-DE-CALAIS
	124.500

	19.
	LIMOUSIN
	123.700

	20.
	CORSE
	121.700

	21.
	POITOU-CHARENTES
	121.000

	22.
	LANGUEDOC-ROUSSILLON
	116.900


Sursa: Le Figaro Economie, 9 ianuarie/2002.


PERSPECTIVE


Anul 2002 va fi unul special pentru Franţa deoarece în primăvară vor avea loc alegeri generale şi prezidenţiale. În această perspectivă, actualul preşedinte Jaques Chirac s-a alăturat « forţelor vii» adoptând umbrela “Partidului înreprinderii” care are o viziune profund liberală asupra economiei, el urmând să-l întâlnească într-o confruntare decisivă pe actualul premier, Lionel Jospin. Trecând peste acuzele reciproce specifice unei confruntări electorale, evoluţia economiei franceze va fi în anul 2002 în ton cu tendinţă medie, atât la nivelul Uniunii Europene cât şi la nivelul zonei EURO, respectiv o creştere a P.I.B. cuprinsă între 1,3-1,5%. Probabil şi din raţiuni electorale, guvernul, prin vocea ministrului său de finanţe Laurent Fabius s-a ţinut “băţ” avansând o creştere economică de 2,5% în anul 2002! În condiţiile în care toate ţările OCDE şi-au revizuit în jos prognozele economice este greu de acceptat o creştere economică pentru Franţa dincolo de 1,5%. Pentru prima jumătate a anului 2002, guvernul mizează pe o creştere de 0,2% în trimestrul I şi 0,5% în trimestrul II în timp ce INSEE avansa în luna decembrie o creştere de 0,1% în trimestrul I şi 0,3% în trimestrul II.


Tot guvernul admite un deficit public în creştere de la 1,4% din P.I.B. la 1,8-2,0% din P.I.B. pentru anul 2002.


În aceste condiţii, nu există nici o şansă să se ajungă la echilibru bugetar în anul 2005 aşa cum s-a prevăzut iniţial. În context, rata şomajului va urca de la 8,6% la 8,9% din populaţia activă, balanţa de plăţi curente îşi va reduce excedentul cu circa 25%, singurul semnal pozitiv venind din partea inflaţiei care se va reduce de la 1,8% în 2001 la 1,1% în anul 2002.


Într-un interviu acordat publicităţii « Le Figaro economie» din data de 8 ianuarie 2002, fostul preşedinte francez Valé ry Giscard d’Estaing, însărcinat de Uniunea Europeană cu reformarea instituţiilor comunitare, a făcut o interesantă caracterizare a economiei mondiale şi, în context, a celei franceze. Conform opiniei sale, economia mondială, fără a traversa o criză majoră, se va afla în recesiune până la sfârşitul 2002. “Într-un climat mondo-economic global se va pune tot mai mult în evidenţă competitivitatea fiecărei tări iar francezii au o percepţie ccolectivă inexactă”, a declarat d’Estaing. Economia franceză a intrat într-o fază de încetinire economică marcantă, mai lungă decât se spune în prezent dar nu există nici un semn că vor avea de-a face cu o recesiune de proporţii. Va mai trece ceva timp până când sistemul financiar-economic care să faciliteze crearea întreprinderilor noii economii va fi reconstruit.

Tabel nr. 2

Evoluţia principalilor indicatori macroeconomici ai franţei în perioada 1999-2003

	INDICATORI
	1999
	2000
	2001
	2002
	2003

	P.I.B. (%)
	3,2
	3,4
	2,0
	1,3
	3,0

	PRODUCŢIA INDUSTRIALĂ(%)
	3,2
	3,5
	2,2
	1,5
	2,9

	RATA INFLAŢIEI (%)
	1,0
	0,8
	1,7
	1,8
	1,4

	DEFICIT BUGETAR (% din PIB)
	-1,6
	-1,4
	-1,5
	-1,8
	-1,4

	RATA ŞOMAJULUI (% din populaţia activă)
	11,2
	9,5
	8,9
	9,4
	9,3

	EXPORTURI (%)
	4,0
	13,8
	2,6
	1,6
	7,6

	IMPORTURI (%)
	4,0
	15,9
	1,6
	1,7
	8,0

	SOLD BAL.COMERCIALĂ (mrd.F.F.)
	109
	13
	41
	...
	...

	SOLD BAL.DE PLĂŢI CURENTE (% din PIB)
	2,6
	1,6
	1,6
	1,8
	1,6

	RATA MEDIE A DOBÂNZII:

- pe termen scurt (%)

- pe termen lung (%)
	3,0

4,6
	4,4

5,4
	4,2

5,0
	3,0

4,8
	3,8

5,2

	CURS DE SCHIMB 1$= ...F.F.(medie anuală)
	6,10
	7,11
	7,33
	...
	...


SURSE: Raport OCDE (decembrie 2001, date statistice naţionale şi FMI World economic outlook “The Global Economy after september 11”, decembrie 2001.

 

 

 

1.2.5. ITALIA

Dragoş SALAGEAN


Încă din primul semestru al anului trecut specialiştii OCDE apreciau că în 2001 ritmul de creştere economică al Italiei se va încetini, prevăzând pentru anul trecut un ritm de 2,3% (2,9 în 2000). De menţionat faptul că, guvernul italian stabilise ca obiectiv un ritm de creştere economică de 2,9% pentru 2001 şi de 2,3% pentru 2002. După atacul terorist asupra SUA din 11 septembrie prognozele cele mai pesimiste ale specialiştilor au fost depăşite. Astfel, datele finale publicate de Fondul Monetar Internaţional (FMI) avansează pentru acest indicator un ritm de +1,85 în 2001 iar previziunile indică continuarea încetinirii creşterii economice şi în 2002, respectiv de 1,2%.


Italia a fost în mod special afectată de evenimentele din SUA având în vedere faptul că firmele italiene îşi direcţionează exporturile în mare parte către pieţe din SUA şi Asia. Trebuie subliniat faptul că, atacul din 11 septembrie nu a făcut decât să agraveze o stare de lucruri deja existentă. Astfel, potrivit unui raport al Băncii Naţionale a Italiei (BNI) ponderea acestei ţări în comerţul mondial a scăzut de la 4,6% la 4,1% în ultimii 4 ani.


Rata inflaţiei s-a redus nesemnificativ (2,7% în 2001 comparativ cu 2,9% în 2000) menţinându-se în continuare la un nivel superior mediei Uniunii Europene. Pentru 2002 perspectivele sunt ceva mai favorabile, specialiştii prevăzând o rată a inflaţiei de 2,0%. Experţii FMI sunt chiar mai optimişti, ultimul raport al acestei organizaţii apărut în luna ianuarie 2002 avansând cifra de 1,3% pentru acest indicator.


Rata şomajului şi-a continuat tendinţa descrescătoare înregistrând un nivel de 9,5% din populaţia activă în 2001 (10,6% în 2000). Pentru 2002 nu se prevăd schimbări semnificative, specialiştii apreciind că acest indicator se va menţine la acelaşi nivel ca şi în 2001. Trebuie subliniat însă, faptul că creşterea numărului de locuri de muncă nou create rămâne inferioară mediei comunitare. În plus, locurile de muncă permanente reprezintă numeric doar jumătate din locurile de muncă cu jumătate de normă sau cu durată limitată.


Aşa cum am menţionat, comerţul exterior al Italiei a fost puternic afectat de evenimentele din 11 septembrie. Uşoara depreciere a cursului de schimb al lirei italiene faţă de dolar (2101,11 lire/1 dolar în 2000 faţă de 2164 lire/1 dolar în 2001) nu a putut contrabalansa efectele negative induse de evenimentele menţionate. Astfel balanţa comercială a înregistrat un sold excedentar mai redus estimat la circa 7,5 miliarde dolari (faţă de 10,9 miliarde în 2000). Pentur 2002, experţii OCDE apreciază că acest excedent se va meţine relativ la acelaşi nivel, respectiv 7,7 miliarde dolari în contextul existenţei unei cereri externe scăzute.


Deficit bugetar. Aşa cum prevedea guvernatorul BNI, Antonio Fazio, cu ocazia unei expuneri ţinute anul trecut, deficitul bugetar al Italiei a depăşit cu mult obiectivul de -1,0% din PIB fixat de guvern ajungând la circa –2,0% din PIB. Pentru 2002 experţii OCDE estimează o uşoară majorare a deficitului bugetar la –2,4% din PIB, pe fondul sporirii previzibile a cheltuielilor publice destinate stimulării consumului. 


Situaţia politico-militară tensionată din Asia, precum şi problemele sociale cu care se confruntă Italia (legate de reforma sistemului de pensii, al asistenţei medicale şi de rata ridicată a şomajului) fac improbabilă o revigorare spectaculoasă a economiei italiene în acest an.

Tabel nr.1

Evoluţia principalilor indicatori macroeconomici ai Italiei în perioada 1999-2001 şi previziuni pentru 2002

	 
	1999
	2000
	2001
	2002

	PIB (ritm anual de creştere în %)
	1,6
	2,3
	1,8
	1,2

	Rata şomajului (% din populaţia activă)
	11,4
	10,6
	9,5
	9,4-9,5

	Rata inflaţiei (ritm anual de creştere în %)
	1,7
	2,9
	2,7
	2,0

	Deficit bugetar (% din PIB)
	-1,4
	-1,0
	-2,1
	-2,4

	Balanţa comercială (miliarde dolari)
	20,6
	10,9
	7,5
	7,7

	Balanţa de plăţi curente (miliarde de dolari)
	6,3
	-5,7
	-1,3
	-2,2

	Cursul de schimb al lirei italiene 

(1 dolar = n lire)
	1818,1
	2101,11
	2164,0
	-


Sursa: Perspectives economiques de l’OCDE, no.71, novembre 2001, Paris

 

 

 

1.2.6. MAREA BRITANIE

Ecaterina STANCULESCU


În anul 2001, Marea Britanie a înregistrat rezultate bune în plan macroeconomic, deşi în multe cazuri evoluţia indicatorilor a fost mai slabă decât în 2000.Aceasta este aprecierea atât a experţilor unor organisme internaţionale (OCDE, apreciere expusă în raportul din 26 noiembrie 2001 referitor la Marea Britanie; IMF – World Economic Outlook, Dec.2001), cât şi a unor instituţii naţionale (Bank of Motreal, raport pe ultimul trimestru 2001, publicat în revista “International Economic Review”) sau a unor publicaţii (The Economist).

Astfel, în ultimul lor raport conjunctural semestrial, experţii OCDE apreciază că începând cu vara anului 2000 creşterea economiei britanice s-a încetinit, revenind apoi uşor sub nivelul său potenţial, după ce îl depăşise cu mult în anii anteriori. Oricum Marea Britanie - se menţionează în toate rapoartele - a rezistat mai bine decât celelalte ţări membre OCDE şi chiar decât ţările membre ale “Grupului celor 7” şocului încetinirii creşterii economiei şi comerţului mondial după atentatele teroriste din SUA.

Însă, cu toate că performanţa macroeconomică a fost satisfăcătoare, pe ansamblu, neliniştea suscitată de dezechilibrele în creştere, atât pe plan intern cât şi extern, s-a agravat. 

Ritmul real de creştere a PIB în 2001 a fost de 2,3%, faţă de 3% în anul precedent şi comparativ cu o medie doar de 1,0% pe ansamblul OCDE. O serie de şocuri interne, ca epidemia de febră aftoasă, cea mai gravă cunoscută vreodată în această ţară, condiţiile meteo nefavorabile şi perturbările traficului feroviar par să nu fi avut o incidenţă negativă vizibilă asupra activităţii economice generale, iar încetinirea s-a datorat în cea mai mare parte factorilor de pe piaţa mondială, mai ales resorbţiei boom-ului tehnologic şi slăbirii cererii externe.

Aceste evoluţii s-au tradus printr-un recul al formării capitalului fix total în primul semestru al anului 2001 (o rată anuală de numai 1,4%, potrivit estimărilor OCDE), în pofida unei accelerări a investiţiilor publice şi mediului favorabil investiţiilor în domeniul construcţiei de locuinţe.


Chiar dacă creşterea a rămas până în prezent relativ susţinută în cazul majorităţii serviciilor furnizate de sectorul particular (activitatea chiar s-a întărit în domeniul construcţiilor), în sectoarele expuse concurenţei internaţionale, mai ales în anumite ramuri ale industriei prelucrătoare, s-a observat o slăbire. Sectoarele de vârf au fost atinse în mod diferit de scăderea cererii pe plan mondial în anul 2001, dar fermitatea persistentă a cursului lirei sterline în raport cu euro a continuat să supună industriile mai tradiţionale la tensiuni, datorate pierderii de competitivitate.


 Această situaţie a provocat o puternică eroziune a producţiei, marjelor de profit şi locurilor de muncă din industria prelucrătoare, care a şi intrat în recesiune în primul semestru al anului 2001. 

Creşterea în volum a importurilor, de 4,8% (9,6% în 2000), a fost mai susţinută decât cea a exporturilor - 3,6% (8,4% în 2000), ceea ce a condus, anul trecut, la majorarea deficitului balanţei comerciale cu cca. 10 miliarde dolari. 

Cererea internă a marcat o uşoară încetinire de ritm în 2001 (2,8%) faţă de 2000 (3,3%), dar s-a menţinut stimulativă pentru activitatea productivă. Această evoluţie s-a datorat unei creşteri foarte dinamice, de 3,7%, a consumului privat (aprox. egală cu cea din 2000), creştere susţinută de marea încredere a consumatorilor şi accentuată în primul semestru 2001 de scăderea ratelor dobânzii, de majorarea rapidă a preţurilor locuinţelor şi a veniturilor nete ale populaţiei. Consumul public a crescut cu aprox. 2,1%, faţă de 2,7% în 2000, fiind alături de cel privat un factor stimulativ al creşterii economice.


Locuri de muncă. In pofida locurilor de muncă pierdute în industria manufacturieră, pe ansamblu numărul lor a crescut cu 0,9% (1% în 2000), conform estimărilor OCDE. Această evoluţie a fost susţinută de câtva timp de prima majorare din ultimele două decenii a numărului locurilor de muncă din sectorul public (o accelerare a recrutării de cadre în învăţământ şi, într-o măsură mai mică, în sectorul ocrotirii sănătăţii).

În timp ce ritmul angajărilor a continuat să crească, rata şomajului a cunoscut un recul (după ce atinsese deja niveluri deosebit de scăzute în perioada anterioară), pentru a se stabiliza la aprox.5%, din primăvara anului 2001 (5,1% la sfârşitul anului, faţă de 5,5% în decembrie 2000).


Inflaţia. In 2001 nivelul redus al şomajului şi creşterea salariilor au determinat ca majorarea preţurilor de consum să fie scăzută. Luând în consideraţie indicele armonizat al preţurilor de consum (IPCA), Marea Britanie a avut, după februarie 2000, cea mai scăzută rată a inflaţiei dintre toate ţările membre UE. Nivelul mediu al acesteia a fost de aprox. 1% (1,6% în 2001, după estimările OCDE), faţă de 2,5% în zona euro. 


Dacă, dimpotrivă, analiza ia în calcul indicele naţional al preţurilor cu amănuntul, exclusiv dobânzile la împrumuturile ipotecare (RPIX), reţinut ca etalon de Banca Angliei, inflaţia a fost, în medie de 2,1% în decursul aceleiaşi perioade, cifră inferioară, totuşi, obiectivului stabilit pentru politica monetară, de 2,5%. In ultimele luni ale anului 2001 , aceasta s-a accelerat, pentru a se stabiliza în jurul valorii-obiectiv.

Politica monetară. Chiar în condiţiile relativei sale stabilităţi, economia britanică este tributară evoluţiei mediului economic internaţional, analiştii considerând că dezechilibrele induse de acesta se vor accentua în continuare, determinând Banca Angliei să adopte o politică monetară mai puţin restrictivă. 

Unul dintre principalele mecanisme de ajustare posibile ar fi realinierea nivelului dobânzilor la cele practicate în zona euro. Această posibilitate nu s-a concretizat încă şi autorităţile nu o pot impune cu uşurinţă. In funcţie de circumstanţe, de rapiditatea şi de amploarea reucerii dobânzilor, efectele acestei ajustări asupra creşterii economice şi asupra inflaţiei ar putea fi importante în cursul anului 2002.


Pentru OCDE, credibilitatea Băncii Angliei este suficient de mare pentru a permite o nouă relaxare a dobânzilor, chiar dacă în cazul unui recul economic, măsura se dovedeşte inutilă şi, deci, nu mai poate fi pusă în discuţie. 

Politica bugetară. Cu toate că Consiliul Uniunii Europene acceptase că pe termen mediu, guvernele statelor membre ar putea să se îndepărteze de la principiul conform căruia bugetele trebuie să fie cât mai aproape de echilibru, dacă nu excedentare, aşa cum s-a stabilit în Pactul de Stabilitate şi Creştere, autorităţile britanice au fost suficient de prudente pentru a evita acest risc.

Menţinând o politică bugetară restrictivă, guvernul britanic a reuşit ca în 2001 să obţină un sold bugetar excedentar, de 1,1%, mai redus totuşi decât în 2000, când s-a înregistrat 1,5%. O altă realizare a guvernului a fost ameliorarea, în mod considerabil, a selecţiei obiectivelor bugetare, punându-se accentul pe rezultatele care vor fi obţinute, rezultate apreciate nu numai din punct de vedere al posibilităţilor de cuantificare ci şi al repercusiunilor favorabile, dar mai greu de definit, pe termen lung. Este cazul investiţiilor din domeniile învăţământului, sănătăţii şi infrastructurii. Experţii OCDE apreciază, totuşi, că ministerele sau serviciile cele mai performante ar trebui să dispună de mai multe avantaje pe viitor. 

Perspective. Pentru 2002, proiectul de buget naţional elaborat şi adoptat în noimbrie 2001, prevedea un ritm de creştere economică de 2,25%. În ianuarie 2002, guvernul britanic a făcut o primă corecţie, reducând acest ritm la 2,0% pentru anul în curs. De menţionat că experţii OCDE, în raportul lor din noiembrie 2001, estimau pentru 2002 un ritm de creştere a PIB de numai 1,7%. 

În viziunea FMI, prognozele pentru anul în curs sunt apropiate de cele ale OCDE, respectiv 1,8%. Analiştii revistei “The Economist” apreciază, de asemenea, că în 2002 Marea Britanie va realiza un ritm de creştere economică de 1,8%.

De precizat faptul că acest ritm de creştere estimat la 1,7-2%, în anul 2002, este considerat a fi cel mai ridicat din rândul ţărilor puternic industrializate, membre ale “Grupului celor 7” (ex.: SUA, 0,9%, Germania, 0,7%, Franţa, 1,5%, Italia, 1,2%). 

În 2002, atât rata inflaţiei, cât şi cea a şomajului se vor majora uşor faţă de 2001, nivelurile acestora rămânând totuşi scăzute, fără a crea probleme politicilor guvernamentale în domeniu. Soldul excedentar al bugetului naţional se prevede să se reducă la numai 0,5% din PIB, ca urmare a unei creşteri uşoare a cheltuielilor destinate susţinerii consumului public.

Soldul pasiv al balanţei de plăţi curente se estimează că se va reduce în 2002 pe seama scăderii deficitului balanţei comerciale, ca urmare a unei creşteri mai mari a exporturilor decât a importurilor.

Cursul lirei sterline se estimează că va creşte uşor în 2002 în raport cu dolarul SUA rămânând cam la acelaşi nivel faţă de euro, nivelul mai ridicat al dobânzii de bază în Marea Britanie, faţă de cel din SUA şi zona euro, influenţând decisiv această evoluţie.

În 2003, conform prognozelor, se va produce o relansare, indicată de evoluţia tuturor indicatorilor, care se vor ameliora sau vor rămâne stabili în raport cu anul 2002 şi chiar cu 2001 (Produsul Intern Brut şi comerţul exterior). 

Tabel nr. 1

Evoluţia principalilor indicatori macroeconomici ai Marii Britanii, în perioada 2000-2003

(creşteri/scăderi anuale, în termeni reali, în %)

	Indicatori
	2000
	20011)
	20022)
	20032)

	Produs intern brut
	3,0 
	2,3
	1,7
	2,5

	Cererea internă totală
	3,3
	2,8
	1,8
	2,7

	-Consum privat
	3,7
	3,7
	2,0
	2,5

	-Consum public
	2,7
	2,1
	3,4
	3,6

	-Formarea brută totală a capitalului fix
	2,6
	1,4
	-0,7
	2,4

	Rata inflaţiei (măsurată prin creşterea anuală a preţurilor de consum)
	0,8
	1,6
	2,3
	2,3

	Rata şomajului (în % din populaţia activă, la sfârşitul perioadei)
	5,5
	5,1
	5,3
	5,5

	Soldul bugetar (% din PIB)
	1,5
	1,1
	0,5
	-0,1

	Exporturi de bunuri şi servicii
	8,4
	3,6
	3,4
	7,3

	Importuri de bunuri şi servicii
	9,6
	4,8
	3,3
	7,1

	Soldul balanţei comerciale (mld.dolari)
	-43,6
	-53,5
	-49,2
	-

	Soldul balanţei de plăţi curente (mld.dolari)
	-30,9
	-27,9
	-24,3
	-30,8

	Soldul balanţei de plăţi curente (% din PIB)
	-1,7
	-1,8
	-2,0
	-2,2

	Curs de schimb liră/dolar
	1,52
	1,45
	1,49
	1,50

	Curs de schimb liră/euro
	1,40
	1,29
	1,30
	-


1) Estimări; 2) Prognoze

Surse: - “OCDE – Economic Outlook” nr.70/noiembrie 2001, Paris; “IMF- World Economic Outlook”, Dec. 2001, Washington 

 

 

1.2.7. CANADA

Rodica VELCIU


La sfârşitul anului 2000 experţii canadieni anticipau o încetinire a ritmului de creştere a economiei Canadei, după nouă ani de creştere economică neintreruptă, care spre sfârşitul ultimului deceniu al secolului trecut s-a accelerat, depăşind 4% doi ani consecutiv. Încetinirea ritmului de creştere de la începutul anului 2001 a fost mult mai puternică şi mult mai bruscă decât se anticipase. Principalul factor al încetinirii l-a constituit diminuarea dramatică a cererii în S.U.A., ţară spre care se îndreaptă peste 80% din exporturile canadiene. Exporturile au scăzut pe parcursul a patru trimestre consecutiv, cele mai afectate sectoare fiind cele de înaltă tehnologie şi autovehicule.


La aceasta s-a adăugat conjunctura nefavorabilă de pe pieţele internaţionale de materii prime neenergetice, unde preţurile au scăzut semnificativ în 2001, afectând balanţa comercială a Canadei, exportator net de materii prime. Încetinirea puternică a activităţii economice din primele două trimestre ale anului 2001 a fost urmată de o stagnare în cursul lunilor de vară. Momentul în care cele două economii nord americane se aflau într-un moment de cumpănă, înainte de o prognozată relansare în lunile de sfârşit ale anului, au intervenit tragicele evenimente de la 11 septembrie, ce au lovit puternic economia şi siguranţa cetăţenilor americani, fenomen ce s-a propagat şi în nordul Statelor Unite. În trimestrul III 2001 ritmul real de creştere al produsului intern brut s-a deteriorat puternic, înregistrând o scădere de -0,8% (în timp ce în S.U.A. se înregistra un declin record de - 1,3%). În acest fel, evoluţia paralelă a celor două economii, care au traversat împreună deceniul “de aur” al sfârşitului de secol XX, a continuat prin intrarea concomitentă în perioadă de declin, oficialii canadieni fiind preocupaţi de a evalua profunzimea şi durata acestei perioade, acest lucru depinzând în întregime de evoluţiile economiei puternicului vecin de la sud. Pentru anul 2001 ritmul real de creştere al produsului intern brut este estimat de autorităţile canadiene la 1,3%, o reducere puternică faţă de ritmul susţinut, de 4,4% realizat în anul precedent.


Cercetătorii din cadrul Departamentului de prognoză al Băncii din Montreal apreciau la sfârşitul lunii decembrie 2001 că economia canadiană, care se afla la limita intrarii în recesiune la jumătatea anului, a fost aruncată dincolo de această limită de evenimentele din septembrie din S.U.A., producţia industrială canadiană înregistrând un declin de - 1,7% în trimestrul III, scădere nemaiatinsă din perioada recesiunii 1990-91. Anul 2001, apreciază experţii canadieni este anul cu cel mai redus ritm de creştere al producţiei industriale din ultimul deceniu, cu un declin estimat de - 2,8%. Spre deosebire de producţia de bunuri materiale, sectorul serviciilor, deşi în mod evident în încetinire de ritm, îndeosebi ca urmare a deteriorării increderii consumatorilor, a rămas la niveluri pozitive (2,3% în 2001, faţă de 4,3% în 2000). Deşi efectul negativ direct al atacurilor din septembrie a contribuit la încetinirea activităţii în sectoarele serviciilor orientate către consum - cum sunt: comerţul cu amănuntul, cu ridicata, turismul - activitatea relativ susţinută din sectorul serviciilor de radio şi telecomunicaţii ca şi cea din serviciile de utilităţi publice au compensat şi au ajutat la obţinerea de ritmuri pozitive pe ansamblul sectorului serviciilor.


Existenţa capacităţilor de producţie în exces a dus la o diminuare accentuată a investiţiilor directe (1,1% comparativ cu 6,6% în 2000). Profiturile companiilor canadiene s-au redus la rândul lor, pieţele de valori înregistrând scăderi ce s-au accentuat după 11 septembrie, indicele bursier canadian “TSE 300” reducându-se la aproape jumătate din nivelul înregistrat în anul anterior.


Restrângerea activităţii economice s-a răsfrânt asupra pieţei forţei de muncă, reducerile de locuri de muncă pe care le-au efectuat producătorii canadieni ridicând cu un punct procentual rata şomajului, ce s-a majorat la 7,8% din totalul populaţiei active a Canadei in 2001.


În studiul efectuat de Bank of Montreal se menţionează că, în ciuda reducerii numărului de locuri de muncă, populaţia nu a reacţionat de o manieră categorică, cheltuielile de consum, deşi diminuate, s-au menţinut la un nivel de 2,0% pe ansamblul anului 2001, comparativ cu 3,6% cât s-a înregistrat în anul precedent. Acest lucru a fost posibil datorită faptului că populaţia a beneficiat în această perioadă de cele mai reduse rate ale dobânzii la creditele pe termen scurt din ultimele 4 decenii şi de cele mai substanţiale reduceri de taxe din istoria postbelică a Canadei.


Construcţiile şi vănzările de locuinţe au continuat să fie un element important al creşterii economice în 2001, acest sector fiind susţinut de existenţa ratelor ipotecare scăzute.


Restrângerea cererii interne a fost un element ce a determinat menţinerea ratei inflaţiei în limitele marjei obiectiv de 1-3% impus de Banca Centrală, indicele general al preţurilor de consum înregistrând un nivel similar anului anterior (2,7%).


Scăderea încrederii consumatorilor cât şi a investitorilor în climatul de afaceri a determinat Banca Centrală a Canadei să ducă o politică monetară stimulativă operând reduceri succesive ale ratei dobânzilor pe termen scurt, însumând 3,5 puncte procentuale, la sfârşitul anului rata dobânzilor situându-se la nivelul de 2,25%.


Anul 2001 s-a dovedit un an nefavorabil şi monedei naţionale, dolarul canadian înregistrând deprecieri pe tot parcursul anului, ce s-au accentuat în a doua parte a anului, când creşterea economică a S.U.A. şi cea mondială şi-au încetinit puternic ritmul, afectând în mod deosebit exporturile canadiene, iar preţurile materiilor prime pe pieţele internaţionale s-au redus. Astfel, cursul mediu anual de schimb al dolarului canadian a fost de 1,5486 $ Can pentru 1 $ SUA (comparativ cu 1,4853 $ Can =1$ SUA în 2000).


Restrângerea cererii mondiale în general şi a celei a Statelor Unite în special, ca şi conjunctura nefavorabilă de pe pieţele de materii prime a dus la reducerea puternică a exporturilor şi diminuarea soldului pozitiv atât al balanţei comerciale, la 35 miliarde dolari (36,6 miliarde $ în 2000), cât şi a balanţei de plăţi curente, la 11 miliarde $ (12,7 miliarde $ în 2000).


Bugetul federal a înregistrat un excedent de 17,1 miliarde $ Can în anul fiscal 2000-2001 (încheiat în martie 2001), reprezentând aproximativ 2,6% din PIB. Ritmul scăzut al creşterii economice şi suplimentarea cheltuielilor pentru întărirea măsurilor de securitate şi apărare, ca urmare a atacurilor teroriste din septembrie, vor duce la o reducere cu aproape jumătate a excedentului bugetar în anul fiscal 2001-2002. Autorităţile canadiene apreciază că numai o criză profundă a economiei ar putea împiedica obţinerea unui buget uşor excedentar în următorii ani.


Perspective


Scăderea drastică a profiturilor companiilor canadiene în 2001 ca şi existenţa supracapacităţilor de producţie vor determina oamenii de afaceri să ducă o politică de reducere a cheltuielilor prin restrângerea activitatii economice si reducerea locurilor de muncă.


Reducerea locurilor de muncă va afecta cheltuielile de consum şi cererea de locuinţe, ceea ce va duce şi la scăderea activităţii în sectorul serviciilor.


Specialiştii canadieni intrevăd apariţia primelor semne ale înviorării activităţii economice în trimestrul II 2002, pentru ca spre sfârşitul anului ritmul să se accelereze la 3,5% (ritm anualizat), pentru 2002 ritmul PIB estimându-se a se ridica la 1,6%.


Potrivit autorităţilor canadiene, începând cu trimestrul II 2002 industria ţării va începe să se învioreze datorită creşterii cererii în S.U.A. pentru exporturile canadiene, a îmbunătăţirii conjuncturii pieţelor internaţionale a materiilor prime şi a redresării profiturilor corporaţiilor naţionale.


Se prognozează o creştere medie a producţiei industriale pentru 2002 şi 2003 de 2,4%, serviciile având perspectiva unei dinamici substanţiale: serviciile culturale şi de informaţii (5,3%), determinate de creşterea rapidă în radio şi telecomunicaţii; serviciile financiare, de asigurări şi imobiliare (3,2%), sunt apreciate ca fiind serviciile cu evoluţia cea mai stabilă; serviciile profesionale, ştiinţifice şi tehnice (3,1%). După o creştere de aproape 13% în medie, pe an, în perioada 1997-2000, ritmul de creştere în acest sector s-a diminuat spre zero în 2001, afectat de reducerea cererii pentru serviciile oferite de arhitecţi, avocaţi şi de specialiştii în proiectare asistată de calculator. O mai activă cerere în acest sector ar putea reveni în a doua jumătate a anului 2002, susţinută de o înviorare a investiţiilor din economie.


De altfel, după cum sugerează studiul specialiştilor de la Bank of Montreal, cheia relansării economiei canadiene este relansarea activităţii investiţionale. Chiar daca reluarea activităţii economice în S.U.A. reprezintă o necesitate pentru ca economia Canadei să revină la ritmuri normale, acest lucru nu este un remediu unic, rolul Băncii Canadei în relansarea economiei fiind crucial.


Tocmai de aceea Banca Centrală şi-a continuat politica stimulativă, la 15 ianuarie 2002 operând o nouă reducere a ratei dobânzii, de 0,25 puncte procentuale, la 2%, ridicând la 3,75 puncte procentuale reducerea cumulată din ultimele 12 luni. Datorită faptului că riscurile apariţiei inflaţiei rămân reduse şi se întrevede revenirea unor ritmuri susţinute ale creşterii economice în a doua jumătate a anului 2002, banca îşi va modifica treptat politica sa monetară către sfârşitul anului 2002.

Tabel nr. 1

Evoluţia principalilor indicatori economici ai canadei în perioada 1999-2002 

	INDICATORI
	1999
	2000
	2001 (estimări)
	2002 (previziuni)

	Produs intern brut
	4,5
	4,4
	1,3
	1,6

	Producţie industrială
	5,6
	5,5
	-2,8
	2,4

	Cerere internă totală , din care:

-Consum particular

-Investiţii productive
	4,2

3,4

6,7
	3,2

3,6

6,6
	1,6

2,0

1,1
	2,7

0,5

1,0

	Rata şomajului

(%din totalul populaţiei active)
	7,6
	6,8
	7,8
	8,1

	Rata inflaţiei (ritm annual în %)
	1,3
	2,7
	2,7
	1,5

	Sold buget federal (în % din PIB)
	2,2
	3,4
	2,6
	2,2

	Rata dobânzii overnight a Băncii Canadei (%)
	5,0
	6,0
	2,2
	-

	Volumul exporturilor
	11,0
	10,4
	3,9
	6,9

	Volumul importurilor
	10,4
	12,9
	4,8
	7,2

	Sold balanţă comercială (mlrd. $)
	22,8
	36,6
	36,0
	38,0

	Sold balanţă de plăţi curente (mlrd. $)
	2,3
	12,7
	11
	13

	Curs mediu anual de schimb al dolarului canadian în raport cu $ SUA (1$-n dol.can.)
	1,4857
	1,4853
	1,5486
	1,5000


Surse: Péspectives économiques de l’OCDE – nr.70, noiembrie 2001;

 

 

 

1.2.8. SPANIA

Nicoleta TAUDOR


În anul 2001, Spania a cunoscut o încetinire a activităţii economice, ca urmare a conjuncturii economice internaţionale nefavorabile, acest lucru manifestându-se încă de la sfârşitul anului 2000.


Conform experţilor OCDE, în ultimii 4 ani, ritmul anual de creştere economică s-a situat la circa 4%, Spania fiind printre principalele ţări ale Uniunii Europene cu un ritm de creştere economică ridicat; rezultatele bune obţinute s-au datorat, atât reformelor politicii fiscale, cât şi diminuării accentuate a ratei dobânzii (care a făcut parte din pregătirile Spaniei pentru a deveni membră a zonei euro).


Pe ansamblul anului 2001, ritmul de creştere economică s-a încetinit la 2,7%, comparativ cu 4,1% în anul 2000, reprezentând cel mai redus ritm de creştere din 1996 şi până în prezent. De menţionat, totuşi, faptul că, ritmul de creştere a PIB rămâne superior mediei zonei euro (1,7% în 2001).


Cererea internă şi-a diminuat ritmul de creştere la 2,4% în anul 2001 (faţă de 4,1%, ritm înregistrat în 2000), determinând şi o reducere relativă a importurilor.


Volumul investiţiilor productive şi-a încetinit treptat ritmul pe parcursul anului 2001, atingând doar 3,1%, comparativ cu 5,9% în 2000, fiind cel mai scăzut ritm din 1996 şi până în prezent.


Potrivit datelor prezentate de Institutul Naţional de Statistică spaniol, în luna decembrie 2001, producţia industrială s-a micşorat cu 1% faţă de aceeaşi perioadă a anului 2000, cea mai drastică reducere înregistrând-o producţia de bunuri de echipamente (cu 13,7%),urmată de cea a bunurilor de consum (cu3,5%). Pe ansamblul anului 2001, volumul producţiei industiale a crescut cu 3%, faţă de 4% în 2000.


Rata şomajului s-a redus în continuare, de la 14,1% din populaţia activă în anul 2000 la 13,0% din totalul populaţiei active în anul 2001 (în luna decembrie 2001 înregistrându-se 2213400 de şomeri). Acest nivel al ratei şomajului reprezintă cel mai scăzut nivel din ultimii 20 de ani, rămânând, însă, cu mult peste media Uniunii Europene, de 8,1% în decembrie 2001.Creşterea numărului locurilor de muncă nou create, cu circa 50000 a fost unul din principalele cauze care au determinat evoluţia bună a ratei şomajului în Spania, în 2001.


Ultimul raport economic al Fondului Monetar Internaţional (FMI), din decembrie 2001, precizează faptul că, pe parcursul anului 2001, rata inflaţiei a avut un trend uşor crescător, majorându-se la 3,6% faţă de 3,4% în anul 2000. Preşedintele Băncii Centrale a declarat faptul că diferenţa mare dintre rata inflaţiei din Spania şi cea din Uniunea Europeană ar putea afecta competitivitatea economică şi crearea noilor locuri de muncă.


Obiectivul principal al guvernului spaniol, de eliminare a deficitului bugetar în anul 2001, a fost îndeplinit, prin menţinerea unei politici bugetare de austeritate, bazată pe controlul cheltuielilor bugetare. Astfel, începând cu anul 2001, Spania a reuşit să realizeze un sold bugetar echilibrat , după peste 20 de ani de deficite bugetare consecutive.


Volumul exporturilor de bunuri şi servicii şi-a redus considerabil ritmul de creştere, la numai 4,5% în 2001, comparativ cu 9,8% în 2000, ca urmare a scăderii cererii externe, în contextul încetinirii sensibile a ritmului de creştere a economiei mondiale.


Volumul importurilor de bunuri şi servicii a cunoscut în 2001 o scădere drastică de ritm faţă de 2000 (3,5% faţă de 10,4%), aceasta reflectând existenţa unei cereri interne diminuate.


Soldul pasiv al balanţei de plăţi curente s-a micşorat la circa 2,5% din PIB în 2001 faţă de 3,1% din PIB în anul 2000, în special datorită reducerii deficitului balanţei comerciale.


Cursul de schimb al pesetei spaniole în raport cu dolarul SUA s-a depreciat în 2001 cu aproximativ 3% faţă de anul 2000. Conform cotaţiei zilnice a bursei valutare din Londra, cursul mediu anual de schimb al pesetei spaniole faţă de dolarul SUA a fost în 2001 de 185,95 pesete pentru 1 dolar american, comparativ cu 180,58 pesete spaniole pentru 1 dolar în 2000.


Previziuni:


Potrivit unei prognoze elaborate şi publicate în decembrie 2001 de Institutul Naţional de Statistică al Spaniei, economia acestei ţări va traversa şi în 2002 o fază de încetinire uşoară, cu ritmuri moderate de creştere a producţiei industriale şi investiţiilor productive, în special în primul semestru al anului.


Potrivit acestei prognoze, ritmul de creştere a PIB s-ar putea încetini la 2,1% în 2002, iar cel al producţiei industriale la 2,5%.


De asemenea, nu este aşteptată o înviorare a cererii interne pentru acest an, dimpotrivă, aceasta este prevăzută a-şi micşora modest ritmul de creştere faţă de 2001. De menţionat ca, atât consumul particular, cât şi volumul investiţiilor productive se vor diminua pe parcursul anului 2002, înregistrând, pe ansamblul anului doar 2,0% şi respectiv 2,5%.


Conform prognozei menionate, în 2002 va avea loc o micşorare, în continuare, a ratei şomajului, la aproximativ 12.5% din totalul populaţiei active. Programul de stabilitate economică al guvernului spaniol pentru perioada 2002-2004, prezentat Comisiei Europene prevede, o rată a şomajului de sub 10% din populaţia activă abia la sfârşitul anului 2004.


În opinia experţilor spanioli, rata inflaţiei se va diminua în anul curent la 2,1%. În ceea ce priveşte soldul bugetar, acesta este prevăzut să înregistrze un excedent de circa 0,1% din PIB. Însă, ministrul economiei spaniol, Rodrigo Rato, a precizat la începutul anului în curs, faptul că un ritm de creştere a PIB sub 2% ar putea determina un nou deficit bugetar pentru anul 2002.


Soldul pasiv al balanţei de plăţi curente este prognozat să se diminueze la 2,3% din PIB la sfârşitul acestui an, pe fondul reducerii în continuare a deficitului balanţei comerciale.

Tabel nr. 1

Principalii indicatori macroeconomici ai Spaniei în perioada 1999-2002

-modificări anuale,în procente-

	 
	1999
	2000
	2001-estimări
	2002-previziuni

	Produsul intern brut (PIB)
	4,0
	4,1
	2,7
	2,1

	Producţia industrială
	3,2
	4,0
	3,0
	2,5

	Consum particular
	4,7
	4,0
	2,3
	2,0

	Consum public
	2,9
	2,6
	2,1
	1,8

	Volumul investiţiilor productive
	8,9
	5,9
	3,1
	2,5

	Cerere internă totală
	5,5
	4,1
	2,4
	2,1

	Rata şomajului(% din populaţia activă)
	15,9
	14,1
	13,0
	12,5

	Rata inflaţiei
	2,2
	3,4
	3,6
	2,1-2,3

	Sold bugetar(% din PIB)
	-1,2
	-0,3
	0,0
	0,1

	Volumul exporturilor de bunuri şi servicii
	6,6
	9,8
	4,5
	2,5

	Volumul importurilor de bunuri şi servicii
	11,9
	10,4
	3,5
	2,0

	Sold balanţă de plăţi curente(% din PIB)
	-2,1
	-3,1
	-2,5
	-2,3

	Curs mediu anual de schimb al pesetei spaniole faţă de dolarul SUA (1 dolar SUA = n pesete spaniole)
	156,2
	180,58
	185,95
	-


Sursa: Raport FMI , decembrie 2001

Raport al Institutului Naţional de Statistică al Spaniei , decembrie 2001.

1.2.9. SUEDIA

Nicoleta TAUDOR

În anul 2001, conform unui studiu elaborat de Institutul Naţional de Cercetări Economice şi publicat la sfârşitul anului de cunoscuta revistă “The Swedish Economy”, economia suedeză a cunoscut o fază de încetinire, ca urmare a conjuncturii nefavorabile a economiei mondiale, precum şi datorită efectelor atacurilor teroriste din 11 septembrie asupra SUA. Aceşti factori au determinat o micşorare a cererii externe şi o reducere a exporturilor suedeze, unul din “motoarele” creşterii economice din anul 2000.

Analiştii economici din cadrul institutului menţionat, apreciază un ritm de creştere a PIB pentru anul 2001 de numai 1,2%, comparativ cu 3,6% în 2000, fiind cel mai scăzut ritm înregistrat din 1996 (1,1%).

Consumul particular şi-a diminuat ritmul de creştere pe parcursul anului 2001 la 0,4% faţă de 3,6% în 2000, înregitrându-se o scădere mai mare decât se estimase iniţial de către Institutul de Statistică suedez. Declinul relativ al consumului particular în cursul anului 2001 este datorat, în special, diminuării numărului de turişti străini, scăderii înmatriculărilor de autoturisme noi, precum şi unei creşteri lente a achiziţionării bunurilor de folosinţă îndelungată.

În cursul anului 2001, consumul public a cunoscut şi el o scădere relativă, cu mult sub previziunile guvernului. Astfel, el a înregistrat un ritm de 0,7% în 2001(1,7% ritm preconizat), comparativ cu 1,0% , creştere realizată în 2000.

Conform statisticilor suedeze, volumul investiţiilor a avut un trend descrescător în anul 2001, situându-se la 1,5% fată de anul 2000, când înregistra 5,0%, scăderea activităţii investiţionale manifestându-se mai ales în sectoarele: servicii, industrie şi construcţii.

Datorită evoluţiei nefavorabile a acestor componente, cererea internă totală şi-a încetinit ritmul, de la 3,7% în 2000 la 0,3% în 2001.

Pe parcursul anului 2001, rata şomajului a scăzut la 4,0% din totalul populaţiei active (comparativ cu 4,7% în 2000), această diminuare manifestându-se încă de la sfârşitul anului 2000. În primele 10 luni ale anului 2001, numărul persoanelor angajate a sporit cu circa 97000, această creştere fiind concentrată în sectorul serviciilor industriale. Populaţia activă din sectorul producţiei a sporit, numărul angajărilor fiind de 58000 în prima parte a anului2000. Angajările pentru persoanele cu vârste cuprinse între 20-64 de ani s-au majorat de la o rată de 0,4% în 2000 la 0,5% în 2001. Spre sfârşitul anului, însă, numărul angajărilor a început să se diminueze, această tendinţă putându-se manifesta şi în cursul anului 2002.

Creşterea salariilor reale, pe ansamblul economiei, este relativ mare faţă de standardele istorice, în ciuda sporirii modeste a salariilor nominale. În anul 2001, salariile au avut un trend crescător, cu o medie anuală de 3,9% iar salariul mediu real a sporit cu 1,5% în 2001.

În anul 2001, unul din obiectivele principale ale băncii centrale suedeze(Riksbank) a fost limitarea ratei anuale a inflaţiei la sub 2%. În luna decembrie 2001, nivelul ratei anuale a inflaţiei era de 2,7%, comparativ cu 1,4% în aceeaşi perioadă a anului 2000, acestă rată situându-se cu mult peste aşteptările oficialităţior suedeze. Situaţia nefavorabilă a inflaţiei a fost determinată într-o mare măsură de:

-creşterea puternică a preţurilor interne din timpul anului 2001, în special sporirea preţurilor bunurilor de consum şi preţului electricităţii;

-majorarea preţului petrolului de pe piaţa mondială.

Anul 2001 a fost un an bun pentru Suedia, din punct de vedere al finanţelor publice. Astfel, excedentul bugetar a crescut la 3,9% din PIB în anul 2001, comparativ cu 3,8% din PIB în anul 2000. Cheltuielile bugetare au sporit într-un ritm mai lent decât se previzionase iniţial la începutul anului 2001, situându-se sub nivelul maxim admis de guvernul suedez, totalizând 1175 miliarde coroane suedeze (54,4% din PIB). Veniturile bugetare au sporit relativ la 1260 miliarde coroane suedeze în 2001 (58,3% din PIB), faţă de anul 2000, când veniturile totalizau 1225 miliarde coroane suedeze; cea mai mare parte a acestora provin din impozite şi taxe (1136 miliarde coroane suedeze, adică 52,6% din PIB).

Volumul exporturilor, care a crescut puternic în anul 2000 (10,3%) s-a diminuat pe tot parcursul anului 2001, în ritm mai puternic spre sfârşitul anului. Conform statisticilor suedeze, volumul exporturilor a înregistrat o scădere absolută de 1,2% în anul 2001, datorită încetinirii creşterii economice pe plan mondial şi implicit a comerţului internaţional, aceasta fiind prima reducere absolută realizată din 1991 şi până în prezent.

Importurile de bunuri şi servicii au marcat o tendinţă similară, pe ansamblul anului 2001, volumul acestora scăzând absolut, cu 3,4%, după o creştere cu 11,5% în 2000.

Soldul excedentar al balanţei comerciale s-a redus de la 15 miliarde dolari în 2000 la 12,5 miliarde dolari în 2001, pe fondul unei scăderi mai mari a importurilor decât a exporturilor.


Balanţa de plăţi curente a marcat şi ea o reducere a soldului activ în 2001, de la 3,1% din PIB în 2000 la 2,3% din PIB, ca urmare a scăderii excedentului balanţei comerciale şi a menţinerii unui sold pasiv în balanţa comerţului invizibil.


Potrivit Institutului de Statistică suedez, datoria publică s-a micşorat substanţial pe parcursul anului 2001, ca urmare, pe de o parte a excedentului bugetar şi pe de altă parte datorită preluării unor cheltuieli publice de către banca centrală, Riksbank (circa 20 miliarde coroane suedeze). Astfel, în 2001, datoria publică s-a diminuat la 52,4% din PIB faţă de 61,0% din PIB în 2000.


Cursul de schimb al coroanei suedeze în raport cu dolarul american s-a depreciat în anul 2001 faţă de anul 2000 cu 7%. Cursul mediu anual de schimb al coroanei suedeze în anul 2001este de 10,34 coroane suedeze pentru un dolar SUA, comparativ cu 9,66 coroane pentru un dolar în 2000 (calculat pe baza cotaţiei zilnice ale bursei valutare din Londra).


Previziuni


Institutul Naţional de Cercetări Economice al Suediei întrevede pentru anul 2002 o uşoară înviorare a economiei, punctul forte fiind redresarea consumului particular.

Previziunile privind evoluţia conjuncturii economice rămân favorabile, ritmul de creştere a PIB fiind prognozat să atingă 1,5%-2,0% în 2002 şi 2,5% în 2003.

Consumul particular este estimat pentru 2002 să-şi mărească ritmul la 2,3%, sporirea consumului fiind legată de creşterea veniturilor, ca urmare a scăderii impozitelor şi taxelor.

Nivelul scăzut al ratei dobânzii va determina o uşoară majorare a activităţii investiţionale în economie, astfel încât volumul investiţiilor productive îşi va accelera ritmul la 2,1% în 2002. În sectorul serviciilor, investiţiile vor spori chiar începând cu prima parte a anului 2002, principalul argument fiind introducerea celei de-a treia reţele de telefonie mobilă UMTS în sectorul telecomunicaţiilor. În domeniul infrastructurii, sunt aşteptate să crească, în 2002 şi 2003, investiţiile în sectorul drumuri şi căi ferate, precum şi în sectorul construcţiilor rezidenţiale.

Pentru anul 2002, obiectivul Riksbank (banca centrală) este de scădere graduală a inflaţiei, la o rată de 1,8% (ţinându-se cont şi de previziunile privind aprecierea monedei naţionale).

Excedentul bugetar se apreciază că se va diminua la 1,4% din PIB în 2002, ca urmare a conjuncturii economice actuale în Suedia, care necesită sporirea cheltuielilor bugetare. Proiectul de buget pentru anul 2002 prevede o reducere de taxe şi impozite, în valoare de 20 miliarde coroane suedeze. Cheltuielile bugetare sunt preconizate a se situa la 1226 miliarde coroane suedeze, în creştere cu 3,5% faţă de anul 2001.

În conformitate cu previziunile Institutului Naţional de Cercetări Economice al Suediei, volumul exporturilor va spori treptat în al doilea semestru al anului curent. Exporturile de bunuri industriale vor spori în cursul acestui an la circa 2,4% (-4,5% în 2001), în timp ce exporturile de servicii vor înregistra scăderi puternice (de la 8,7% în 2001 la –4,1% în 2002). Însă, per total, volumul exporturilor de mărfuri şi servicii se va majora cu numai 0,7% în 2002.

Tendinţa de scădere a importurilor de bunuri şi servicii va continua şi în prima parte a acestui an (datorită situaţiei nefavorabile a cererii interne). Însă, ameliorarea treptată a cererii interne poate conduce la o creştere a importurilor pe ansamblul anului 2002, volumul acestora fiind estimat să se majoreze cu 0,5%.

Pentru anul 2002, experţii suedezi prevăd o apreciere a coroanei suedeze în raport cu dolarul SUA, de circa 6,5%, cursul mediu de schimb al monedei naţionale faţă de dolar estimându-se să se situeze la 9,66 coroane suedeze pentru 1 dolar american.

Tabel nr. 1

Principalii indicatori macroeconomici ai Suediei în perioada 1999-2003 

-modificări anuale, în procente-

	
	1999
	2000
	2001-estimări
	2002-previziuni
	2003-previziuni

	Produsul intern brut (PIB)
	4,5
	3,6
	1,2
	1,5-2,0
	2,5

	Consum particular
	2,7
	3,6
	0,4
	2,3
	2,8

	Consum public
	1,7
	1,0
	0,7
	0,6
	0,5

	Volumul investiţiior productive
	8,1
	5,0
	1,5
	2,1
	4,2

	Cerere internă totală
	3,4
	3,7
	0,3
	1,4
	2,7

	Rata şomajului (% din populaţia activă)
	5,6
	4,7
	4,0
	4,3
	4,0

	Rata inflaţiei
	1,2
	1,4
	2,7
	1,8
	2,3

	Excedent bugetar (% din PIB)
	1,3
	3,8
	3,9
	1,4
	1,9

	Volumul exporturilor de bunuri şi servicii
	5,9
	10,3
	-1,2
	0,7
	5,9

	Volumul importurilor de bunuri şi servicii
	4,3
	11,5
	-3,4
	0,5
	6,6

	Sold balanţă de plăţi curente(% din PIB)
	3,6
	3,1
	2,3
	2,3
	2,2

	Datorie publică (% din PIB)
	68,5
	61,0
	52,4
	51,4
	49,0

	Curs mediu anual de schimb al coroanei suedeze faţă de dolarul SUA(1 dolar SUA=n coroane suedeze)
	8,48
	9,66
	10,34
	9,66
	8,90


Sursa:National Institute of Economic Research , Stockholm , The Swedish Economy , Statistics Sweden , nov 2001.

1.2.10. TURCIA

Cornel ALBU


În anul 2001 economia Turciei a traversat cea mai severă recesiune după 1945, ritmul real de creştere a produsului intern brut scăzând cu 8%. De menţionat că, în 2000 acest ritm a înregistrat o creştere de 7,2%, marcând o revenire spectaculoasă după scăderea cu 4,7% realizată în 1999.


Declanşarea crizei financiare în februarie 2001, însoţită de devalorizarea cu peste 50% a lirei turceşti în raport cu dolarul S.U.A. şi coroborată cu încetinirea pronunţată a ritmului de creştere a economiei mondiale şi a comerţului mondial în anul trecut, îndeosebi după atacurile teroriste din 11 septembrie din S.U.A., au constituit principalele cauze ale acestei severe recesiuni înregistrate de economia Turciei.


Şocul recesiunii s-a simţit din plin atât pe planul cererii interne (scăderea dramatică a consumului şi a investiţiilor productive), cât şi pe plan social, prin creşterea alarmantă a şomajului. În 2001, peste 27.000 de firme din diverse domenii au dat faliment (cu 20% mai mult decât în anul de criză 1999), numărul şomerilor sporind cu peste 1 milion de persoane. În 2001, rata şomajului a atins 8%, faţă de 7,2% în 2000. Deficitul bugetar a depăşit 10 miliarde dolari în 2001, respectiv 10,5% din P.I.B. al ţării, iar inflaţia a atins o rată de 68%, faţă de 50% în 2000. Datoria externă a ţării a crescut la circa 200 miliarde de dolari în 2001, iar deprecierea efectivă a cursului de schimb al lirei turceşti în raport cu dolarul în 2001 faţă de 2000 a fost de peste 200% (în 2001 cursul mediu anual de schimb al lirei turceşti calculat pe baza cotaţiei de la bursa din Londra a fost de 1.325.556 lire/dolar, iar în 2000 acesta s-a situat la 655.282 lire/dolar).


Un indicator relevant pentru evoluţia consumului intern şi implicit a conjuncturii economice nefavorabile îl constituie scăderea de circa 3 ori a înmatriculărilor de autoturisme şi autoutilitare în 2001 faţă de 2000. Astfel, potrivit datelor publicate de Uniunea Camerelor de Comerţ şi Industrie din Turcia, în 2001 numai 187.557 de înmatriculări s-au înregistrat, faţă de 595.236 în 2000.


În opinia ministrului turc al economiei, Kemal Dervis, instalat în cadrul unui guvern de coaliţie, în martie 2001, exprimată în cadrul unui interviu acordat cotidianului francez “Le Figaro” la începutul lunii februarie 2002, două cauze “tehnice” au stat la baza izbucnirii crizei financiare din februarie 2001:

- evoluţia cursului de schimb al lirei turceşit care s-a apreciat prea mult la sfârşitul anului 2000, în urma sistemului de curs fix care lega lira de dolarul S.U.A. (după modelul argentinian). Acest sistem a permis reducerea inflaţiei de la o rată de 80% în 1999 la 50% în 2000, dar, în absenţa altor reforme structurale, criza a fost inevitabilă;

- sistemul bancar turc era foarte fragil şi supraîndatorat, el neputând rezista la “şocurile nefavorabile din economia mondială”. 

La aceste două cauze majore s-a adăugat, potrivit opiniei lui K.Dervis, factorul politic, repsectiv amestecul liderilor politici în activitatea firmelor de stat şi a Băncii Centrale, slăbindu-le independenţa de acţiune.


În anul 2002, guvernul speră să relanseze economia şi să pună capăt recesiunii, atât cu “forţele” proprii, cât şi cu ajutor extern.


Pe plan intern, măsurile întreprinse pentru ieşirea din criză şi instaurarea unui climat economico-financiar stabil, adoptate prin programul de reformă din mai 2001, au vizat: 

- reinstaurarea unui curs de schimb flotant, dar controlat, al lirei turceşti, care să permită relansarea exporturilor (în 2001, în ciuda slăbirii comerţului mondial, exporturile ţării au crescut cu 14% faţă de 2000);

- adoptarea unor politici fiscale restrictive;

- restructurarea sistemului bancar, recapitalizănd anumite bănci, facilitând fuziunile şi adoptând o legislaţie conformă cu cea a Uniunii Europene;

- descentralizarea, în continuare, a sectorului public, prin privatizarea unor mari monopoluri de stat (telecomunicaţii, electricitate, tutun ş.a.);

- adoptarea unei “infrastructuri” juridice care să pună capăt relaţiilor “privilegiate” între partide şi întreprinderi, sursă principală a corupţiei.


Pe plan extern, guvernul turc a solicitat pentru ieşirea din criză un nou împrumut de la Fondul Monetar Internaţional, după cel obţinut în 1999, în condiţii similare (de menţionat că FMI a acordat în 1999 Turciei un împrumut de urgenţă, în valoare de 18,5 miliarde de dolari, din care au fost utilizaţi până la sfârşitul anului 2001 numai 14 miliarde dolari).


La 5 februarie 2002, FMI a aprobat acordarea Turciei unei linii de credit de 16,3 miliarde de dolari (4 miliarde dolari provin din împrumutul dat în 1999) pe o perioadă de 3 ani, din care 9 miliarde dolari vor fi alocaţi imediat. Până la sfârşitul anului în curs, Turcia va mai primi încă 5,3 miliarde dolari, iar în 2003 şi 2004 câte 1 miliard de dolari.


Condiţiile impuse de FMI pentru acordarea acestui nou împrumut de o valoare deosebită sunt:

- respectarea indicatorilor precizaţi în planul de dezvoltarea economică pentru 2002-2004 înaintat de guvernul turc autorităţilor Fondului;

- adoptarea unei legi privind recapitalizarea băncilor, guvernul turc angajându-se să injecteze circa 4 miliarde dolari în principalele bănci, cu condiţia ca acestea să depună eforturi pentru creşterea capitalurilor lor proprii la un nivel adecvat;

- gestiunea drastică a finanţelor publice pentru reducerea deficitului bugetar;

- reducerea la circa jumătate a ratei inflaţiei în 2002 faţă de 2001;

- sprijinirea întreprinderilor mici şi mijlocii şi a agriculturii, prin deblocarea unor fonduri speciale;,

- reeşalonarea datoriilor unor societăţi incapabile să-şi ramburseze împrumuturile lor bancare;

- menţinerea unui sistem de curs de schimb flotant al lirei turceşti, care să permită reducerea inflaţiei.


Pentru anul 2002, angajamentele guvernului turc faţă de FMI pe linia performanţelor economce sunt:

- ritm real de creştere a PIB de 4,0%;

- rata anuală a inflaţiei de 35%;

- deficit bugetar de 9,6% din PIB;

- deficit al balanţei de plăţi curente de 2 miliarde dolari (4,5 miliarde în 2001).


De menţionat că, atât experţii OCDE în ultimul lor raport conjunctural semestrial publicat la sfârşitul anului trecut, cât şi cei britanici ai cunoscutei publicaţii săptămânale “The Economist”, apărută la 1 februarie 2002, prevăd ieşirea economiei Turciei din recesiune în cursul acestui an, dat ritmul de creştere a PIB este estimat la numai 2,5-2,7%, cu perspective de a atinge 4-4,5% abia în 2003.

Tabel nr. 1

Evoluţia principalilor indicatori macroeconomici ai Turciei în perioada 1998-2002

	INDICATORI
	1998
	1999
	2000
	2001
	2002

(estimări)

	1. Produs intern brut 

(ritm real de creştere, în %)
	3,1
	-4,7
	7,2
	-8,0
	4,0

	(  Cerere internă 

(ritm real de creştere, în %), 

din care:

- investiţii productive

- consum particular
	0,6

3,9

0,6
	-3,7

-15,7

-2,6
	9,6

16,5

6,4
	-12,1

-17,6

-6,0
	2,0

3,0

1,5

	3. Rata inflaţiei (medie anuală, în %)
	83,0
	80,2
	49,5
	68,0
	35,0

	4. Rata şomajului (în % din populaţia activă la sfârşitul perioadei)
	6,7
	7,5
	6,4
	8,0
	6,7

	5. Export de mărfuri şi servicii 

(ritm real de creştere, în %)
	12,0
	-7,0
	19,.3
	14,0
	18,0

	6. Import de mărfuri şi servicii 

(ritm real de creştere, în %)
	2,3
	-3,7
	25,4
	-8,5
	9,0

	7. Sold balanţă de plăţi curente 

(în % din PIB)
	1,1
	-0,9
	-4,9
	-1,9
	-0,5


Surse: Date naţionale şi OCDE

 

 

 

1.2.11. AUSTRIA

dr. Liliana RADULESCU


În anul 2001, Austria, ţară care a aparţinut zonei de influenţă a mărcii germane a fost direct afectată de intrarea în faza recesiunii “tehnice” a principalului său partener comercial Germania (2/3 din totalul schimburilor comerciale ale Austriei se desfăşoară cu această ţară). Totodată, trebuie menţionat că situaţia conjuncturală nefavorabilă existentă în majoritatea ţărilor membre OCDE, datorată, în principal, evenimentelor tragice din 11 septembrie 2001 din S.U.A. a determinat şi o reducere a cererii externe pentru produsele austriece. Astfel, potrivit ultimelor rapoarte conjuncturale elaborate de Banca Naţională a Austriei şi de Institutul de Cercetări Economice din Viena (IFO), publicate la sfârşitul anului 2001, economia acestei ţări a înregistrat o încetinire destul de mare a ritmului de creştere a produsului naţional brut în 2001 şi anume la 1,2% comparativ cu 3,3% înregistrată în 2000. Această reducere relativă a creşterii PIB în 2001 însă nu a fost aşa de puternică ca în alte ţări vest-europene, deoarece consumul public şi particular care sunt principalele componente ale cererii interne şi, totodată, factori de susţinere ai activităţii economice au înregistrat ritmuri pozitive de creştere, respectiv de 0,5% şi de 1,4%.


În schimb, ritmul de creştere a activităţii investiţionale s-a redus, volumul investiţiilor totale scăzând cu 0,4% (după o creştere cu 3,4% în 2000). Această reducere s-a datorat, în primul rând, diminuării puternice a investiţiilor în industria bunurilor de echipament (1,6% comparativ cu 6,3% în 2000). În sectorul construcţiilor investiţiile au cunoscut şi ele o scădere puternică de la 1,3% în 2000 la -2,0% în 2001, cererea pentru case noi scăzând mult în ultimii ani, doar construcţiile de clădiri pentru birouri fiind cele care susţin evoluţia mai bună în viitor a acestor investiţii. În acest context, volumul producţiei industriale şi-a diminuat ritmul de creştere la numai 3,5% faţă de o sporire cu 7,0% în 2000, aceasta datorându-se, în principal, reducerilor mai accentuate de ritm din ramurile industriei constructoare de maşini.


Ca rezultat al politicii monetare mai puţin restrictive promovate de guvernul austriac în 2001 rata inflaţiei a crescut uşor de la un nivel de 2,0% în 2000 la 2,3% în anul analizat.


În ceea ce priveşte evoluţia ratei şomajului, acesta se menţine la un nivel destul de mic (3,8% în 2001 comparativ cu 3,7% în 2000) nefiind afectată prea mult de evoluţiile nefavorabile din economia austriacă, estimându-se, ca şi în viitor aceasta să înregistreze o stagnare la aceleaşi niveluri.


Conform raportului Băncii Naţionale şi IFO balanţa comercială austriacă s-a soldat cu un deficit de 0,5 miliarde dolari S.U.A. în 2001, mai mic decât cel înregistrat în 2000 (-2,6 miliarde dolari).


Încetinirea ritmului de creştere a comerţului internaţional în 2001 a influenţat foarte mult schimburile comerciale ale Austriei cu celelalte ţări. Exporturile austriece de mărfuri au înregistrat un ritm de creştere mult mai mic în 2001 (4,1%, comparativ cu 7,5% în 2000). De asemenea volumul importurilor austriece a înregistrat în 2001 un ritm de creştere inferior celui din 2000 (3,1% faţă de 7,5%), determinând reducerea soldului deficitar al balanţei comerciale.


În anul 2001, balanţa de plăţi curente a înregistrat o uşoară reducere a deficitului (-5,5 miliarde dolari comparativ cu -5,8 miliarde dolari în 2000) reducere datorată, în principal, eliminării deficitului comercial.


Pe plan monetar-financiar, politica promovată de Banca Austriei a fost strâns legată de politica promovată de Banca Centrală Europeană (BCE). Dacă la începutul anului 2001 politica monetară era încă restrictivă, în a doua jumătate a anului caracterul restrictiv s-a diminuat.


În 2001 cursul de schimb mediu anual al schilingului s-a situat la 15,3787 dolari, comparativ cu 14,9383 nivel înregistrat în 2000, ceea ce semnifică o depreciere de circa 3%.


Perspective


Conform cu previziunile făcute de Banca Naţională şi IFO la sfârşitul anului 2001 situaţia economică a Austriei nu a început să dea semne de înviorare, atât activitatea productivă, cât şi cea investiţională menţinându-se şi în 2002 la un nivel scăzut. Pe această bază şi având în vedere prognozele pesimiste de ieşire din cvasi-stagnarea economică a Germaniei, dar şi a celorlalte ţări occidentale, inclusiv S.U.A., principale partenere comerciale importante, se estimează înregistrarea unui ritm de creştere a PIB de numai 0,9% şi a unei majorări a volumului producţiei industriale doar de 1,5% în 2002.


Volumul cererii interne va înregistra un ritm de creştre de circa 1,0% în 2002 după stagnarea înregistrată în 2001, determinând o îmbunătăţire a climatului conjuntural în partea a doua a anului.


Pentru 2002 previziunile indică o reducere a ratei inflaţiei, aceasta estimându-se la 1,3%, ca urmare a unor creşteri minore a preţurilor bunurilor şi serviciilor şi a menţinerii unor niveluri moderate a costurilor salariale.


Rata şomajului se estimează că va creşte uşor în 2002 atingând un nivel de 3,9% la sfârşitul anului.


Cu toate că se va înregistra o uşoară înviorare a cererii externe din partea ţărilor membre OCDE pentru produsele austriece exporturile se estimează că vor înregistra în continuare un ritm de creştere scăzut (2,9%). Importurile, la rândul lor vor înregistra un ritm de creştere pozitiv, similar celui înregistrat de exporturi (3,0%).


În 2002, soldul deficitar al balanţei comerciale va înregistra o uşoară scădere, fiind estimat la 0,3 miliarde dolari influenţând şi situaţia balanţei de plăţi curente care îşi diminuează şi ea uşor deficitul la circa 5,4 miliarde dolari.

Tabel nr. 1

Evoluaţia principalilor indicatori economici ai Austriei în perioada 2000-2002

- modificări procentuale în termeni reali -

	Indicatori
	2000
	2001x)
	2002xx)

	1.
	Produs intern brut
	3,3
	1,2
	0,9

	2.
	Producţie industrială
	7,0
	3,5
	1,5

	3.
	Volum investiţii productive
	3,4
	0,4
	0,8

	4.
	Volum investiţii în bunuri de echipament
	6,3
	1,6
	2,6

	5.
	Volum investiţii în construcţii
	1,3
	-2,0
	-0,8

	6.
	Consum particular
	2,7
	1,4
	1,4

	7.
	Consum public
	0,6
	-0,5
	-0,6

	8.
	Cerere internă totală
	2,2
	0,7
	1,0

	9.
	Rata inflaţiei
	2,0
	2,3
	1,3

	10.
	Rata şomajului (%din total populaţia activă)
	3,7
	3,8
	3,9

	11.
	Volum exporturi
	10,3
	4,1
	2,9

	12.
	Volum importuri
	7,5
	3,1
	3,0

	13.
	Sold balanţă comercială (miliarde dolari)
	-2,6
	-0,5
	-0,3

	14.
	Sold balanţă de plăţi (miliarde dolari)
	-5,8
	-5,5
	-5,4

	15.
	Curs de schimb al schilingului în raport cu dolarul SUA(1 $......schilingi)
	14,9383
	15,3787
	...


x) estimări; xx) previziuni

Sursa: Banca Naţională a Austriei (raport decembrie 2001); WIFO - septembrie 2001, AMS AUSTRIA, Association of Austrian Social Security.

